
Historia Apollonii regis Tyri 


To Accompany the Audiobook at Librivox.org 


Front image: 

‘King Antiochus attacking his daughter in her chamber, with a full border containing a space left for a shield of arms, at 
the beginning of the “Historia Apollonii regis Tyri”, Netherlands, S., last quarter of the 15th century, Royal MS 20 C II, 
f. 21 Or.’ British Librarv Catalogue of Illuminated Manuscripts . 



Introduction 


This document is for educational purposes. One leams a language as much through the ears as 
through the eyes, if not more. So it is important to find good Latin audio. Understandably, much of 
the audio is focused on the great works of classical Latin literature. These works are too difficult to 
serve as intermediate texts. Those who look for an intermediate text with audio will be excited to 
find zaaf’s beautiful recitation of Historia Apollonii regis Tyri, which is available at librivox.org . 
Zaaf recites the version from Hermann Oesterley’s edition of the Gesta Romanorum (Berlin 1872). 
The webpage provides a link to Oesterley, but not every page of that PDF is of a similar quality and 
scrolling through the text is a bit slow. There is a good reproduction of Oesterley’s ‘Flistoria 
Apollonii’ available at wikisource.org. but this text, like the original, does not have chapters, which 
makes it less suitable for an intermediate reader. There are other versions of the Historia available 
Online that do have chapters, but these differ too much from Oesterley to accompany the audio, so I 
took the liberty to divide Oesterley’s text into chapters, using the other versions as a guide. I also 
deleted the critical apparatus of Oesterley. 

The division in Chapters has several advantages. The text is not only more inviting to read and 
easier to navigate, but the chapter numbers also facilitate comparison. If a reader has trouble 
understanding a sentence, he or she can consuit the other version. Although the differences are 
sometimes absolute and a comparison useless (Waiblinger is significantly longer), there are many 
other instances where they are a matter of variation. In the latter case, the reader might find a key to 
unlock the meaning of the passage. Also, seeing how more or less the same is expressed in two 
different ways, will only enrich the reader’s understanding of Latin. With this in mind, it only 
seemed logical to provide a second version as well. The source of the second version is Franz Peter 
Waiblinger’s bilingual edition of Historia Apollonii regis Tyri. Die Geschichte vom Konig 
Apollonius (Miinchen 1978). The Latin part is available on the websites Bibliotheca Augustana and 
The Latin Librarv and is reproduced here in part II. 

It is important to note that the two versions not only differ significantly in form, but also in age. 
The Gesta Romanorum was compiled at the end of the 13 th or the beginning of the 14 th century. The 
text of Waiblinger is based on the two principal Latin recensions RA and RB that are usually dated 
to the fifth or sixth century. 


Robertus Regulus 
B atavia, 2020 

1 Antiochus in civitate Antiochia regnavit, a quo ipsa civitas Antiochia nomen accepit. Ex 
conjuge sua filiam speciosissimam genuit. Que cum pervenisset ad etatem legitimam et species 
pulchritudinis accresceret, multi eam in matrimonium petebant cum magna et inestimabili dotis 
quantitate. Sed cum pater deliberaret, cui potissime fdiam suam daret in matrimonium, hoc 
nesciens, quia iniqua concupiscentia crudelitatisque flamma in amorem filie sue exarsit, cepitque 
eam amplius diligere, quam patrem oporteret. Qui cum luctaretur cum furore, pugnat cum pudore, 
vincitur amore. Quadam die accessit ad cubiculum fdie sue et omnes a longe sedere jussit, quasi 
cum fdia sua colloquium secretum habiturus. Stimulante furore libidinis diu repugnante fdia nodum 
virginitatis eripit et pudorem violavit. 

2 Cumque puella quid faceret cogitaret, nutrix subito ad eam intravit. Quam ut vidit, flebili vultu 
ait: Ob quam rem affligitur anima tua? Puella ait: O carissima, modo in cubiculo isto duo nobilia 
nomina perierunt. Ait nutrix: Domina, quare hoc dicis? At illa: Quia ante matrimonium meum 
pessimo scelere sum violata. Nutrix cum hec audisset et vidisset, amens quasi facta ait: Et quis 
diabolus tanta audacia thorum regine ausus est violare? Ait puella: Impietas fecit hoc peccatum. 
Nutrix ait: Cur non indicas patri? Puella ait: Ubi est pater? Si intelligas, peribit nomen patris in me; 
mortis mihi remedium placet. Nutrix audivit eam mortis remedium querere, blando eam sermonis 
eloquio revocavit, ut a proposito suo recederet. 

3 Inter hec impius pater, cum simulata mente ostenderet civibus pium patrem, inter domus 
parietes maritum se esse fdie letatur, et ut semper impiis filie thoris frueretur, ad expellendos 
petitores, qui eam in conjugem petebant, novum genus nequicie cogitavit; questionem vero 
proponebat, dicens: Si quis questionis mee solucionem invenerit, filiam meam in uxorem habebit, et 
si defecerit, decollabitur. Plurimi undique reges propter incredibilem et inauditam puelle speciem 
venerunt, si quis forte prudentia litterarum questionis solucionem invenisset. Quasi nihil dixisset, 
decollabatur et caput ejus supra portam suspendebatur, ut advenientes imaginem mortis viderent et 
turbarentur, ne ad tales condiciones accederent. Hoc totum fecerat, ut ipsemet cum filia sua poterat 
in adulterio permanere. 

4 Cum vero tales crudelitates exerceret Antiochus, interposito brevi tempore adolescens quidam 
Tyrus patrie sue princeps locuples valde, Appollonius nomine, bene litteratus, navigans Antiochiam 
intravit, ingressusque ad regem ait: Ave, rex! Et ille: Salvi sint nupturi parentes tui! Ait juvenis: Peto 
filiam tuam in uxorem. Rex, ut audivit, quod audire nolebat, at respiciens juvenem et ait: Nosti 
nuptiarum condicionem? Ait juvenis: Novi et ad portam vidi. Indignatus rex ait: Audi ergo 
questionem! Scelere vehor, materna carne vescor, quero fratrem meum matris mee virum, nec 
invenio. Puer accepta questione paullulum recessit a rege, et cum scientiam quereret, deo favente 
solucionem questionis invenit, et reursus ad regem ait: Bone rex, proposuisti questionem, audi ergo 

solucionem! Nam quod dixisti: Scelere vehor, non es mentitus; te enim ipsum intuere! Materna 
came vescor; filiam tuam respice. 

5 Rex cum audivit solucionem questionis juvenem solvisse, timens, ne peccatum suum patefieret, 
irato vultu eum respiciens dixit: Longe es juvenis a questione, nichil verum dixisti, decollari quidem 
promerueris, sed ecce habebis dierum triginta spacium; recogita tecum, revertere ad terram tuam! Et 
si solucionem questionis inveneris, filiam meam in matrimonium accipies; sinautem, decollaberis! 
Juvenis turbatus accepto comitatu navem ascendens tendens in patriam Tyrum. 1 

6 Sed post recessum adolescentis vocavit rex dispensatorem suum, Thaliarchum nomine, cui ait: 
Taliarche secretorum meorum magister fidelissime, scias, quod Tyrus Appollonius invenit 
questionis mee solucionem! Ascende ergo confestim navem ad persequendum eum, et cum 
perveneris Tyrum, quere eum et cum ferro vel veneno interfice eum! Reversus dum fueris, premium 
magnum accipies. Thaliarchus scutum accipiens pecuniamque pergens ad patriam juvenis venit. 

7 Appollonius vero prius venit et ad domum suam introivit, apertoque scrinio omnes libros 
respexit et nihil aliud invenit, nisi quod regi dixerat, et dixit intra se: Ni fallor, Antiochus rex impio 
amore diligit filiam suam. Et recogitans secum dixit: Quid agis, Appolloni? Conclusionem ejus 
solvisti et filiam non accepisti. Ideo delatus es a deo, ut non morieris. Continuoque jussit sibi naves 
preparare et eas centum millibus modiorum frumenti onerari et multo pondere auri et argenti et 
veste copiosa, et cum paucis secum fidelissimis hora noctis tercia navim ascendit tradiditque se alto 
pelago. Alia vero die queritur a civibus suis et non invenitur. Meror ingens nascitur, quod 
amantissimus princeps patrie nusquam comparuit, planctus magnus erat in civitate, tantus vero amor 
civium circa eum erat, ut multo tempore tonsores cessarent, publica spectacula tollerentur, balnea 
clauderentur, non templa nec tabernas quisquis ingreditur, et cum talia agerentur, supervenit 
Thaliarchus, qui a rege Antiocho ad necandum missus erat, et videns omnia clausa, dixit quidam 
puero: Indica mihi, si vivere velis, ex qua causa civitas ista in luctu moratur? Ait puer: O carissime, 
nescis tu illud? Quid interrogas? Civitas hec in luctu moratur, quia Appollonius princeps patrie 
hujus ab Antiocho rege regressus nusquam comparuit. Thaliarchus cum hoc audisset, gaudio plenus 
ad navem rediit et Antiochiam intravit, ingressusque ad regem ait: Domine mi rex, letare, quia 
Appollonius vos timens nusquam comparuit. Rex ait: Fugere quidem potest, sed effugere non 
potest. Statim hujusmodi edictum posuit: Quicunque Appollonium Tyrum contemptorem regni mei 
exhibuerit, accipiet quinquaginta talenta auri; qui vero caput ejus, centum accipiet. Hoc facto non 
tantum inimici sed amici cupiditate seducti ad persequendum Appollonium properabant. Querebatur 
vero Appollonius per mare, per terras, per silvas, per universas indagines, et non inveniebatur. 


1 The original reads: ‘(•••) in patriam Tyrum, sed post recessum (...)’. 

8 Tunc rex jussit sibi classes navium preparari ad persequendum juvenem, sed et moram 
facientibus, qui classes sibi navium preparabant, Appollonius Tharsim devenit et deambulans juxta 
litus, visus est a quodam servo suo Elinato nomine, qui supervenerat in ipsa hora, et accedens ad 
eum dixit: Ave, rex Appolloni! Ille salutatus fecit, ut potentes facere consueverant, sprevit 
hominem. Tunc senex indignatus est valde et iterum salutavit eum et ait: Ave, rex Appolloni! 
Resaluta et noli despicere paupertatem honestis moribus decoratam! Si enim scis, quod scio, 
cavendum est tibi! Et ille: Si placet, dicito mihi! Qui ait: Proscriptus es. At ille: Et quis patrie sue 
proscripsit principem? Elinatus ait: Rex Antiochus. Qua ex causa? Elinatus ait: Quia quod pater est, 
tu esse voluisti. Appollonius ait: Et pro quanto me proscripsit? Et ille: Quicunque te illi vivum 
exhibuerit, quinquaginta talenta auri, qui vero caput tuum protulerit, centum accipiet; et ideo moneo 
te, fuge in presidium. Sed cum hec dixisset, Elinatus recessit. Tunc Appollonius eum rogavit, ut ad 
se veniret, et centum talenta auri daret ei, et ait: Accipe tantum de paupertate mea, quia meruisti, et 
amputa caput meum et regi presentes et tunc magnum gaudium habebit! Ecce habes centum talenta 
auri et tu es innocens, quia te conduxi, ut gaudium offeras regi. Cui senex ait: Domine, absit hoc a 
me, absit ut hujusmodi rei causa premium accipiam! Apud bonos homines amicicia premio non est 
comparanda. Et valedicens discessit. 

9 Post hec Appollonius cum spaciatur in eodem loco supra litus, vidit hominem contra se 
venientem dolentem et mesto vultu, Stranguilionem nomine. Accessit ad eum protinus et ait 
Appollonius: Ave, Stranguilio! Et ipse ait: Ave, domine Appolloni! Et rursum ait: Quare in his locis 
turbata mente versaris? Ait Appollonius: Quia fdiam regis, ut verum dixeram, conjugem et in 
matrimonium petivi: petivi itaque, si fieri potest, in patria nostra nolo latere. Stranguilio ait: Domine 
Appolloni, civitas nostra pauperrima est et non potest tuam nobilitatem sustinere; preterea duram 
famem et sterilitatem patimur annone, nec eciam jam civibus ulla spes est salutis, sed crudelissima 
mors est ante oculos nostros. Appollonius ait: Agite gratias deo, qui me profugum vestris finibus 
applicuit! Dabo civitati vestre centum millia modiorum frumenti, si fugam meam tantum celaveritis. 
Stranguilio ut hec audivit, prostravit se ante pedes ejus et ait: Domine Appolloni, si esurienti civitati 
subveneris, non solum fugam tuam celabimus, sed, si necessitas fuerit, pro salute tua dimicabimus. 

10 Ascendensque Appollonius tribunal in foro presentibus cunctis civibus de ejus civitate dixit: 
Cives Tharsenses, quos annone penuria turbat et opprimit, ego Tyrus Appollonius relevo; credo 
enim vos hujus beneficii memores fugam celaturos. Scitote enim, non me malicia Antiochi esse 
fugatum, sed per viam feliciter huc sum delatus. Dabo itaque vobis centum milia modiorum 
frumenti eo precio, quo sum in patria mercatus, octo ereis singulos modios. Cives hec audientes, 
quod singulos modios octo ereis mercarentur, hilares effecti sunt ac gratias agentes statim frumenta 
parabant. Tunc Appollonius ne deposita regia dignitate mercatoris magis quam donatoris nomen 

videretur assumere, preciumque assumens ejusdem civitatis utilitatibus redonavit. Cives autem ut 
tanta viderent ejus beneficia, bigam in foro statuerunt, in qua stans dextra manu fruges et sinistro 
pede calcaret, et in base scripserunt: Civitati Tharsie Tyrus Appollonius donum dedit, quod 
civitatem a seva morte liberavit. 

11 Deinde interpositis paucis diebus hortante Stranguilione et Dionysiade ejus conjuge ad 
Pentapolim Tyrenorum navigare proposuit, ut illic lateret eo, quod beneficia cum opulentia et 
tranquillitate agerentur. Ideo cum ingenti honore ducitur ad mare, et valedicens omnibus, ascendit 
ratim, sed tribus diebus et noctibus totidem ventis prosperis navigans, subito pelagus mutatus est, 
postquam littus Tharsie reliquit. Nam paucis horis ventis concitatis aquilone vento auroque instante 
classe celum nimia se pluvia erupit, populus Tyri procella corripitur, ratis pariter dissolvitur, zephyri 
fretum perturbant, grando ac nubes tenebrosa incumbebant, flant venti fortiter intantum, quod mors 
cunctos occuparet. 2 

12 Tunc unusquisque rapuit sibi tabulas, tamen in illa caligine tempestatis omnes perierunt, 
Appollonius vero unius tabule beneficio in Pentapolitanorum litore est pulsus. Stans autem in litore, 
intuens mare tranquillum, sic ait: O pelagi fides, facilius incidam in manus crudelissimi regis, quo 
pergam, quam patriam petam; quis notus huic ignoto auxilium dabit? Hec dum loqueretur 
Appollonius, aspexit juvenem venientem contra se, quendam robustum piscatorem, sordido sacco 
coopertum. Cogente necessitate prostravit se ad pedes ejus, profusis lacrimis ait: Miserere, 
quicunque es, nudo naufrago, non humilibus parentibus sed notabilibus genito, et ut scias, cui 
misereris, ego sum Tyrus Appollonius patrie mee princeps; deprecor te auxilium vite mee. Piscator, 
ut vidit speciem juvenis, misericordia motus erigit illum et duxit infra tecta domus, posuit epulas, 
quas habere potuit, et, ut plenius sue pietati satisfaceret, exuens se, tribunarium in duas partes 
dividens, unam dedit juveni, dicens: Tolle, quod habeo, et vade in civitatem! Ibi invenies forsitan, 
qui tui misereatur; si non invenies, huc ad me revertere; paupertas quecunque sufficiat. Piscemur 
simul; illud tantum admoneo te, ut, si quando dignitati tue redditus fueris, ne despicias tribunarii 
paupertatem. Appollonius: Si non memor fuero, iterum naufragium patiar, nec tui similem 
inveniam! 

13 Et hec dicens, demonstrata sibi via carpens igitur portas civitatis ingreditur. Dumque cogitaret, 
unde peteret auxilium vite, vidit per plateam puerum nudum currentem, oleo caput unctum, sabano 
precinctum, voce magna clamantem et dicentem: Audite, omnes, audite, peregrini et servi, qui ablui 
vult, pergat gymnasium! Audito hoc Appollonius, exuens se tribunarium, ingreditur lavacrum, utitur 
liquore, et dum singulos intuetur, querit sibi parem nec invenit, et subito Altistratus rex totius 
regionis ingressus est cum turba famulorum. Cum rex ludum spere cum servis suis exerceret, 

2 The original reads: ‘(•••) cunctos occuparet, tunc unusquisque rapuit (...)’. 

admisit se Appollonius regi, et decurrentem sustulit speram, et subtili velocitate percussam ludenti 
regi remisit. Tunc rex suis famulis ait: Recedite, hic enim juvenis, ut suspicor, mihi comparandus, 
est Appollonius. Appollonius, ut audivit se laudari, constanter accessit ad regem, et accepto 
cyramoco docta manu circumlavit eum cum subtilitate; deinde in solio gratissimo fovit eum et 
exeunte eo ab officio discessit. 3 

14 dixitque rex ad amicos suos post discessum adolescentis: Juro vobis in veritate, melius me 
nunquam abluisse, quam hodie beneficio adolescentis nescio cujus. Et respiciens unum de famulis 
ait: Juvenis ille, qui mihi officium fecit, vide, quis sit! Et ille secutus juvenem, vidit eum sordido 
tribunario indutum, reversusque ad regem dixit: Juvenis ille naufragus est. Rex ait: Unde scis? Et 
ille tacente illo, habitus indicat causam. Ait rex: Vade celerius et dic ei: Rogat te rex, ut venias ad 
cenam. Appollonius, ut audivit, acquievit et cum famulo venit ad regem. Famulus prius ingressus ait 
ad regem: Naufragus adest, sed propter sordidum habitum introire verecundatur. Statimque rex 
jussit eum vestibus indui dignis et ad cenam ingredi. Ingressus Appollonius triclinium regis contra 
regem assignato loco discubuit, infertur prandium, deinde cena regalis. Appollonius cunctis 
epulantibus non epulabatur, sed aurum et argentum in ministerium regis diu flens intuebatur. Tunc 
unus de discumbentibus ad regem ait: Nisi fallor, juvenis iste fortune regis invidet. Rex ait: Male 
suspicaris, fortune mee non invidet, sed plura se perdidisse tristatur. Et respiciens Appollonium 
hilari vultu, ait rex: Juvenis, epulare nobiscum et de deo meliora spera! 

15 Et dum hortaretur juvenem, subito introivit filia regis virgo jam adulta, deditque osculum patri 
suo, deinde cunctis discumbentibus amicis. Que dum oscularetur singulos, reversa est ad patrem et 
ait: Bone pater, quis est iste juvenis, qui contra te locum honoratum tenet, qui multum dolet? Ait 
rex: O dulcis filia, juvenis iste naufragus est et gymnasia mihi gratissime fecit, propter quod ad 
cenam vocavi illum; quis autem sit nescio; sed si vis scire, interroga eum; te decet omnia nosse, et 
forsitan, dum cognoveris, misereberis ei. Hec audiens puella ad juvenem accessit et ait: Carissime, 
generositas nobilitatem ostendit. Si tibi molestum non est, indica mihi nomen tuum et casus tuos. Et 
ille: Si nomen queris, in mare perdidi, si nobilitatem, Tyro reliqui. Ait puella: Apertius dic, ut 
intelligam! 

16 Tunc Appollonius nomen suum et omnes casus exposuit. Finitis sermonibus fundere lacrimas 
cepit. Quem ut vidit rex flentem, ait filie: Nata dulcis, peccasti; dum nomen et casus adolescentis 
petivisti, veteres ejus dolores renovasti. Dulcis ergo filia, ex quo jam scis veritatem, justum est, ut 
liberalitatem tuam quasi regiam ei ostendas. Puella ut audivit voluntatem patris, respiciens juvenem 
ait: Noster es, Appolloni! Depone merorem et a patre meo locupleteris. Appollonius cum gemitu et 
verecundia gratias egit. Tunc rex ait filie sue: Defer liram, ut cum cantu exhilares convivium. Puella 

3 The original reads: ‘(•••) officio discessit, dixitque rex (...)’. 

jussit sibi afferri liram et cepit cum omni dulcedine liram percutere. Omnes eam ceperunt laudare et 
dicere: Non potest melius nec dulcius audiri. Inter quos solus Appollonius tacuit. Ait ei rex: 
Appolloni, fedam rem facis. Omnes filiam meam in arte musica laudant; quare tu solus vituperas? 
Ait ille: Bone rex, si permittas, dico, quod sentio. Filia tua in artem musicam incessit et nondum 
didicit; igitur jubeas mihi tradi liram et statim scias, quod nescivisti! Rex ait: Appolloni, video te 
eruditum in omnibus. Jussit sibi tradi liram et egresso foras corona capitis eum decoravit, 
accipiensque liram intravit triclinium, pulsabat ante regem tanta dulcedine, ut omnes non 
Appollonium sed Appollinem crederent. Discumbentes cum rege dixerunt, quod nunquam melius 
audissent nec vidissent. 

17 Filia regis hec audiens respiciens juvenem capta est in amorem ejus et ait ad patrem suum: O 
pater, permittas me dare juveni, quod mihi placet. Ait rex: Permitto. Illa respiciens Appollonium ait: 
Magister Appolloni, accipe ex indulgentia patris mei auri ducenta talenta, argenti libras 
quadringentas vestemque copiosam servos xx, x ancillas. Quibus ait: Afferte, quod promisi! Et 
presentibus amicis exposito triclinio jussu regine allata sunt omnia. Quo facto levaverunt se omnes 
et licenciati discesserunt. Appollonius ait: Bone rex miserorum misericors et tu regina amatrix 
studiorum et dilectrix philosophie, valete! Et respiciens famulos, quos sibi regina donaverat, ait: 

Audio Attollite, famuli, hec, que mihi data sunt, et eamus et hospicium queramus. Puella timens, ne 

part 2 

amatorem perderet, tristis est facta; respiciens ad patrem ait: Bone rex et pater optime, placeat tibi, 
ut Appollonius hodie ditatus abscedat, et quod illi donavimus a malis ne rapiatur. Tunc rex festinus 
jussit sibi assignari aulam, ubi honeste quiesceret. 

18 Puella vero amore accensa inquietam habuit noctem, mane vero cubiculum patris adiit. Quam 
ut vidit pater, dixit: Quid est hoc, quod preter consuetudinem ita mane evigilasti? Puella ait: 
Requiem habere non potero, et ideo, carissime pater peto, ut me tradas juveni ad doctrinandam, 
quod potero artem musicam et alia addiscere. Rex hec audiens gavisus est, jussit ad se juvenem 
vocari, cui ait: Appolloni, fdia mea multum cupit artem tuam addiscere; ideo rogo te, ut ei ostendas 
omnia, que nosti, et ego mercedem condignam retribuam. Et ille: Domine, paratus sum voluntati 
vestre satisfacere. Docuit puellam, sicut ipse didicit; post hec puella pre nimio amore juvenis 
infirmatur. Rex ut vidit fdiam suam incurrisse egritudinem, subito medicos vocavit, illi vero venas 
et singulas partes corporis tangebant et nullam egritudinem invenerunt. 

19 Post paucos dies tres juvenes nobilissimi, qui per longum tempus filiam in matrimonium 
petierant, regem una voce pariter salutaverunt. Quos intuens rex ait: Qua de causa venistis? At illi: 
Quia sepius nobis promisistis uni ex nobis dare filiam vestram in matrimonium; propter quod hodie 
simul venimus; cives tui sumus, divites et ex nobilibus parentibus geniti, et ideo de tribus tibi elige, 
quem vis habere generum. Rex ait: Non apto tempore me interpellastis. Filia mea studiis vacat et ob 

amorem studiorum imbecillis jacet. Sed ne videar vobis nimis diferre, scribite in codicillis vestris 
nomina vestra et dotis quantitatem, que transmittam filie mee, ut ipsa eligat, quem voluerit. Illi hoc 
fecerunt, rex accepit scripturam et legit, signavitque, dedit Appollonio, dicens: Tolle, magister, has 
scripturas et trade discipule tue! 

20 Appollonius recepit scripturas et puelle portavit. Puella ut vidit, quem diligebat, ait: Magister, 
quid est, quod solus introisti in cubiculum? Appollonius ait: Sume codicillos, quos tibi misit pater 
tuus, et lege! Puella codices aperuit et legit tria nomina petitorum, projectisque codicillis respiciens 
Appollonium dixit: Magister Appolloni, utrum non doles, quod alteri debeo in matrimonium tradi? 
Et ille: Non, quia omne, quod est tibi honor, erit et commodum meum. Ait puella: Magister, si me 
amares, doleres. Hec dicens rescripsit, signavit codicillos, traditque Appollonio, ut eos regi deferret, 
et scripsit hec: Rex et pater optime, quoniam clementia permisit mihi, ut rescribam, rescribo: Illum 
naufragum volo in conjugem habere. 

21 Rex cum legissit voluntatem puelle, ignorans, quem naufragum diceret, respiciens ad juvenes 
ait: Quis vestrum naufragium passus est? Unus ex illis nomine Ardonius dixit: Ego passus sum 
naufragium. Alius ait: Morbus te consumat nec salvus nec sanus sis, cum sciam te coetaneum 
meum! Portam civitatis nunquam exiisti! Ubi naufragium fecisti? Rex cum non invenisset, quis 
eorum naufragium fecisset, respexit Appollonium dicens: Tolle codicillos et lege! Potest enim fieri, 
quod ego non noverim; tu intelligis, qui presens fuisti. Appollonius acceptis codicillis velociter 
percurrit, et ut sensit se amari, erubuit. Cui rex ait: Appolloni, invenisti naufragum? At ille pre 
rubore pauca dixit; rex vero cum intellexit, quod filia eum voluit, aliis ait: Dum tempus fuerit, 
veniam ad vos. 

22 Illi vero valedicentes recesserunt. Ipse vero solus introivit ad filiam suam et ait: Quem tibi 
elegisti conjugem? Illa autem prostravit se cum lacrimis et ait: Pater carissime, naufragum 
Appollonium peto. Rex cum lacrimas filie sue vidisset, levavit eam a terra et sic alloquitur dicens: 
Nata dulcis, noli de aliqua re cogitare, quia talem concupisti, quem et ego; ut enim vidi, quia et 
amando factus sum pater, diem tibi nuptiarum sine mora constituam. 

23 Postera ergo die vocantur amici vicinarum urbium ad regem, quibus ait: Carissimi, filia mea 
vult nubere Appollonio magistro suo; peto itaque, ut vobis omnibus sit leticia, quia filia mea 
prudenti viro sociatur. Hec igitur dicens constituit diem nuptiarum. 

24 Que cito concepit, et dum puerum in utero haberet, accidit, quod cum ambularet cum rege 
Appollonio viro suo juxta litus maris, vidit navem speciosam. Cognovit eam Appollonius, quod 
esset de patria sua; conversus ad nauclerum ait: Unde venis? At ille: A Tyro. Appollonius ait: 
Patriam meam nominasti. Alter respondit: Ergo Tyrus es tu? Et ille: Ut dicis. Nauclerus ait: Nosti 
aliquem patrie illius principem, nomine Appollonius? Nauclerus dixit: Peto ubicunque illum videris, 

dicas ei, ut gaudeat et exultet, quia rex Antiochus fulmine percussus est cum fdia sua, opes autem 
regni Antiochie reservantur Appollonio. Appollonius ut hoc audivit, plenus gaudio ad conjugem 
suam ait: Peto itaque, ut me abire permittas ad percipiendum regnum. Illa ut audivit, profusis 
lacrimis ait: O domine, si in longinquo itinere esses constitutus, ad partum meum festinare 
debueras, et modo recedere velis, cum juxta me sis; sed si hoc velis, pariter navigemus. Et veniens 
ad patrem ait: O pater, letare et gaude, quia sevissimus rex Antiochus cum filia sua dei judicio in 
fulmine percussus est, opes autem et diademata nobis sunt reservata. Permitte me navigare cum viro 
meo! 

25 Rex autem exhilaratus naves jubet produci in litus et omnibus bonis impleri; propterea nutricem 
ejus, nomine Ligozidem, et obstetricem propter partum ejus simul navigare precepit, et data 
proficiscendi copia deduxit ad litus, osculaturque filiam et generum, navigabant. Sed cum per 
aliquot dies in mari fuissent, surrexit tempestas magna; puella interim infirmatur, procreans filiam, 
quod facta est quasi mortua. Quod cum videret familia, exclamabat voce magna et ululatu. Hec 
audiens Appollonius, cucurrit, vidit conjugem suam quasi mortuam jacentem, ut ei videbatur, scidit 
a pectore suo vestes, profusis fletibus jactavit se super corpus ejus et ait: Cara conjux Altistratis 
filia, quid respondebo patri tuo pro te? Et cum hoc dixisset, dixit ei gubernator: Corpus mortuum 
navis sufferre non valet; jube ergo corpus in pelagum mitti, ut possimus evadere. Appollonius ait ad 
eum: Quid dicis, pessime? Placet tibi, ut hoc corpus in pelagus inmittam, quod naufragum me et 
egenum suscepit? Vocavit servos suos et ait: Faciatis loculum et foramina et cum bitumine liniri et 
sit carta plumbea intus posita et obturetur, perfecto loculo regalibus ornamentis exornent. Puellam 
in loculo ponunt et copiam auri ad caput ejus, et dedit osculum funeri, fundens super eam lacrimas. 
Tunc jussit infantem tolli et diligenter nutriri, ut pro filia nepotem regi ostenderet, et jussit loculum 
mitti in mari cum maximo fletu. 

26 Tercia vero die unda maris ejecit loculum ad litus Ephesorum a longe a domo cujusdam medici, 
Cerimonis nomine, qui cum discipulis suis eadem die in litore ambulavit. Tunc vidit loculum effusis 
fluctibus jacentem, ait servis suis: Tollite hunc loculum cum omni diligentia et ad villam perferte! 
Quod cum fecissent, medicus aperuit, vidit puellam regalibus ornamentis decoratam et speciosam 
valde et quasi mortuam jacentem, obstupuit et ait: O bona puella, quare estis sic derelicta? Vidit 
subtus caput ejus pecuniam positam et sub pecunia cartam scriptam et ait: Perquiramus, quid 
continetur in carta! Quam cum aperuisset, invenit titulum scriptum: Quicunque hunc loculum 
invenit, peto, ut x aureos habeat et x funeri impendat; hoc enim corpus multas lacrimas reliquit 
parentibus et dolores amaros. Quod si aliud fecerit, quam quod dolor exposcit, ultimum diem 
incidat, nec sit, qui ejus corpus sepulturae commendat. Perlectis autem cartulis ad servos suos ait: 
Prestemus corpori, quod dolor exposcit! Juro vobis per spem vite mee, in hoc funere amplius me 


10 




erogaturum, quam dolor imperat. Continuo jubet parari rogum, sed cum edificatur atque deponitur, 
supervenit discipulus medici adolescens et, quantum ad ingenium pertinet, senex. Hic cum corpus 
speciosum super rogum positum videret, intuens eum magister ait: Bene venisti, hec enim hora 
expectavit te. Tolle ampullam unguenti et quod supremum est de funere, superfunde sepulture! 
Venit juvenis ad corpus, extraxit de pectore vestes, fudit unguentum tractum manu, totum corpus ad 
precordia vivere sensit. Obstupuit juvenis, palpat venas et indicia rimatur narium, labia labiis 
probat, sensit vitam cum morte luctantem et ait ad servos: Supponite faculas per quatuor angulos 
lente et temperate! Quo facto sanguis ille, qui coagulatus erat, est liquefactus. 

27 Quod ut vidit juvenis, ait magistro: Puella, quam mortuam dicis, vivit, et ut facilius mihi posses 
credere, experimento satisfaciam. Hiis dictis tulit puellam et in cubiculum suum posuit, super pectus 
ejus calefaciens oleum, madefecit lanam et posuit super coipus suum, sic, quod sanguis ejus, qui 
intus erat, coagulatus esset, tempore liquefactus est, cepitque spiritus per medullas descendere. 
Venis itaque patefactis, aperuit oculos et recipiens spiritum ait: Qualis tu es, non tangas aliter, quam 
oportet tangere, quia filia regis sum et regis uxor. Juvenis hec audiens, gaudio plenus introivit ad 
magistrum in cubiculum, et ait: Ecce, magister, puella vivit! Qui ait: Probo peritiam, artem laudo, 
prudentiam miror. Diligentiam audi discipline, noli artis tue esse ingratus, accipe mercedem, hec 
enim puella multam pecuniam secum attulit! Et jussit eam salubribus vestibus cibis et fomentis 
optimis recreari. Post paucos dies, ut cognovit eam ex regio genere ortam esse, adhibitis amicis, 
filiam sibi adoptavit, et rogabatur ab ea cum lacrymis, ne ab aliquo tangeretur. Inter sacerdotes 
Dyane templi eam cum feminis misit, ut inviolabiliter servaretur. 

28 Inter hec dum Appollonius navigat cum ingenti luctu, gubernante deo applicuit Tharso et 
descendens a rati petiit domum Stranguilionis et Dyonisiadis. Quos cum salutasset, omnes casus 
suos exposuit ei dicens: Cum dolore mortua est conjux mea; tamen filia est servata, de qua gaudeo; 
ideo sicut in vobis confido, amissum regnum, quod mihi servatur, accipere volo, neque ad socerum 
revertar, cujus in mari perdidi filiam, sed agam potius opera mercatoris. Vobis commendo filiam 
meam, ut cum filia vestra Philomacia nutriatur nomine, et ut filia mea vocetur Tharsia; preterea 
uxoris mee nutricem Ligozidem nomine curam tue puelle custodire volo. Hec dicens tradidit 
Stranguilioni infantem, deditque aurum, argentum et vestes copiosas et juravit, neque barbam neque 
capillos nec ungulas tonsurum, nisi prius filiam suam dedisset in matrimonium. At illi stupentes, 
quod tam graviter juraverat, cum magna diligentia educaturos se puellam repromittunt; Appollonius 
autem navem ascendit et ad longinquas regiones navigabat. 

29 Interea puella Tharsia expleta quinquennis studiis liberalibus traditur una cum Philomacia filia 
eorum coetanea sua; cumque ad xiv annos pervenisset, reversa de auditorio invenit nutricem suam 
Ligozidem subitaneam invalitudinem incurrisse, et sedens juxta eam causas infirmitatis explorat. 

Cui nutrix: Audi, bona filia, verba mea et in corde tuo reserva. Quem putas tu patrem aut matrem 
vel patriam? Ait puella: Patriam Tharsum, patrem Stranguilionem, matrem Dyonisiadem. Nutrix 
ingemuit et ait: Audi, filia, originem natalium tuorum, ut scias, quomodo post mortem meam agere 
debeas! Est tibi pater nomine Appollonius, et mater Lucina Altistratis regis filia. Que cum te pareret, 
statim preclusa spiritu mortua est. Quam pater tuus Appollonius effecto loculo cum ornamentis 
regalibus in mare misit, et xx sistercias auri posuit sub caput, et ubicunque esset devoluta, ille in 
auxilium ejus fuissent. Navis quoque luctantibus ventis cum patre tuo lugente et te in cunabulis 
posita pervenit ad hanc civitatem. Hiis ergo hospitibus Stranguilioni et Dyonisiade una mecum te 
commendavit Tyrus Appollonius, votumque fecit, nec barbam nec capillos nec ungues tonsuros, nisi 
prius te nuptui traderet. Nunc autem moneo, si post mortem meam hospites, quos parentes appellas, 
injuriam aliquando tibi forte fecerint, ascende in forum et ibi invenies statuam patris tui stantem. 
Apprehende illam et clama: Filia ejus sum, cujus est hec statua! Cives vero memores beneficiorum 
patris tui injuriam tuam vindicabunt. 

30 Cui Tharsia: Cara nutrix, deum testor, si ista mihi non dixisses, unde essem penitus nescirem. 
Et cum adinvicem loquerentur, nutrix emisit spiritum. Tharsia vero corpus nutricis sue sepelivit et 
per totum annum ejus mortem lugebat. Post vero induit priorem dignitatem, petiit scolas ad studia 
liberalia, et dum de scolis reverteretur, non prius cibum sumpsisset, antequam nutricis monumentum 
introisset. Ferens ampullam vini ingrediebatur et ibi manens parentes suos vocabat. 

31 Et dum hec agerentur, quadam die Dionisiades cum filia sua Philomacia transibat per forum. 
Videntes omnes cives speciem Tharsie et ornamentum dixerunt: Felix pater, cujus filia Tharsia est! 
Illa vero et que adheret ei turpis est et dedecus. Dyonisiades ut audivit Tharsiam laudari et filiam 
suam vituperari, conversa in insaniam furoris sola sedens secum cogitavit: Pater ejus, ex quo hinc 
profectus est, habet annos xiv; non veniet ad recipiendum filiam, nec litteras pro ea misit; puto quod 
mortuus est, nutrix ejus mortua est, neminem habeo emulum; occidam eam et ornamentis ejus 
filiam meam omabo. Et cum hec cogitasset, venit quidam de villa Theophilus nomine, quem vocans 
ait: Si cupis premium accipere, Tharsiam interfice! Ait villicus: Quid peccavit innocens virgo? Et 
illa: Pessima est, et ideo mihi negare non debes; fac quod jubeo, et si non feceris, male tibi eveniet. 
Et ille: Dic mihi, domina, qualiter hoc potest fieri? Que ait: Consuetudo ejus est, mox ut venerit de 
scolis, non prius sumere cibum, quam nutricis sue introierit monumentum, ubi te cum pugione 
paratum inveniat. Apprehende crines ejus a vertice, et eam interfice, et corpus ejus mitte in mare, et 
libertatem tuam a me cum magno premio accipies. Villicus tulit pugionem; gemens et flens ibat ad 
monumentum et dixit: Heu non merui libertatem, nisi per sanguinis effusionem innocentis virginis? 
Puella autem rediens de scolis monumentum cum ampulla vini intravit, sicut solebat facere; villicus 
impetum fecit et apprehendens crines puelle jactavit eam in terram. Dum autem volebat eam 

percutere, ait ad eum Tharsia: O Theophile, quid peccavi contra te vel contra aliquem, ut moriar? 
Ait villicus: Tu nihil peccasti, sed pater tuus, qui te cum magna pecunia et ornamentis regalibus 
reliquit. Cui puella: Peto, domine, ut si nulla spes mihi est, permittas me deum testari. Cui villicus: 
Testare, et deus ipse scit, quod coactus te interficio. 

32 Illa vero cum esset posita in oratione, venerunt pirate videntes puellam sub jugo mortis stare, et 
hominem armatum volentem percutere eam, clamaverunt: Parce, crudelissime barbare! Illa est 
nostra preda, non tua victoria. At ille, ut talia audivit, fugiens post monumentum latuit in litore, 
pirate vero rapuerunt virginem, mare petunt. Villicus rediit ad dominam et ait: Quod jussisti, factum 
est; tu vero, ut consulo, induas te lugibilem vestem et ego tecum, et effundamus lacrimas falsas in 
conspectu civium, et dicemus eam ex gravi infirmitate defunctam. Stranguilio ut audivit, terror et 
stupor eum invasit, et dixit: Da ergo et mihi vestem lugibilem, ut lugeam, quia tali scelere sum 
involutus! Heu quid faciam! Pater puelle istam civitatem a periculo mortis liberavit, propter istam 
civitatem naufragium pertulit, bona perdidit et penuriam perpessus est, et restitutum est ei malum 
pro bono! Filiam suam, quam nobis misit nutriendam, crudelis leena devoravit. Heu cecatus sum, 
lugeam innocentem, vinctus sum ad pessimum venenosumque serpentem. Elevans oculos ad celum 
ait: Deus, tu scis, quia mundus sum a sanguine Tharsie; et requiras a Dyonisiada! Respexit uxorem 
suam et ait: Quomodo suffocasti filiam regis, inimica dei hominumque obprobrium! Illa vero induit 
se et filiam suam lugubres vestes, falsasque lacrimas fuderunt coram civibus, Cives carissimi, ideo 
ad vos clamamus, quia spes oculorum nostrorum Tharsia, quam vidistis, subito dolore defuncta est 
et nobis cruciatus et amaros fletus reliquit; quam digne sepeliri fecimus. Tunc pergunt cives ubi 
figuratum erat ex promeritis patris fabricatum ex ere corpus, ubi cives Tharsie virgini pro beneficiis 
patris ejus sepulchrum ex ere collatum fecerunt. 

33 Igitur qui puellam rapuerant venerunt ad civitatem Machilentam; deponitur ergo illa inter cetera 
mancipia venalis. Audiens eam leno infaustissimus ac impurus, contendere cepit, ut eam emeret; sed 
Athanagora princeps ejusdem civitatis videns eam nobilem, pulchram, sapientem, obtulit decem 
sistercias auri. Leno ait: Ego dabo xx. Athanagora ait: Ego dabo xxx. Leno: Ego xl. Athanagora: 
Ego 1. Leno: lx. Athanagora: lxx. Leno: lxxx. Athenagora: xc. Leno: c sistercias in presenti dabo. Et 
ait: Si quis amplius x sistercias auri, dabo supra. Athanagora ait: Ego, si cum lenone contendere 
voluero, ut unam emam, plures venditurus sum; permittam eum emere, et cum prostituerit eam, 
lupanar intrabo, prius ad illam, et eripiam nodum virginitatis ejus, et erit mihi sicut emerim eam. 
Quid plura? Perrexit cum lenone in salutatorium, ubi habuit Priapum aureum et gemmis adornatum 
et ait: Puella, adora istum! Ait illa: Nunquam tale adorem. Et ait: Domine, numquid Lapsatenus es 
tu? Leno ait: Quare? Et illa: Quia Lapsateni colunt Priapum. Leno ait: Nescis tu misera, quia in 
domo lenonis avari incurristi? Puella prosternens se ad pedes ejus ait: O domine, miserere virginitati 

mee, ne prostituas hoc corpus pro tali turpi titulo! Cui leno: Nescis, quia apud lenonem et tortorem 
nec preces nec lacrime valent? Tamen vocavit villicum puellarum et ait: Hec puella ornetur vestibus 
puellaribus preciosis et scribatur ei titulus: Quicunque Tharsiam violaverit, mediam libram dabit; 
postea ad singulos solidos parebit populo. Villicus fecerat, quod jussum fuerat. 

34 Cum lenone antecedente turba tercia die cum symphonia ducitur ad lupanar, sed Athanagora 
princeps primus ingreditur velato capite. Tharsia videns eum, projecit se ad pedes et ait: Miserere 
mei, domine, propter deum, et per deum te adjuro, ne velis me violare! Resiste libidini tue, et audi 
casus infelicitatis mee, et originem unde sim diligenter considera. Cui cum universos casus suos 
exposuisset, princeps confusus et pietate plenus ait ei: Habeo et ego fdiam tibi similem, de qua 
similes casus metuo. Hec dicens dedit ei xx aureos dicens: Ecce habes amplius pro virginitate, quam 
impositum est. Dic advenientibus, sicut mihi dixisti, et liberaberis. Puella profusis lacrimis ait: Ego 
pietati tue gracias ago, et ne alicui narres, que a me audisti! Athanagora ait: Nisi narravero filie mee, 
cum ad talem etatem pervenerit, similem casum ne patiatur. Et cum lacrimis discessit. Cui exeunti 
obviavit ei alius et ait: Quomodo tibi convenit cum puella? Ait princeps: Non potest melius. Erat 
enim tristis. Intravit juvenis, puella more solito ostium claudit. Cui juvenis ait: Quantum dedit tibi 
princeps? Ait puella: Quadraginta aureos. Et ille: Accipe integram libram auri! Princeps audiens ait: 
Quanto plus dabis, tanto plus plorabit. Puella nummos accepit, projiciens se ad pedes et casus 
indicavit. Apoziatus juvenis ait: Surge, domina, homines sumus, casibus omnes subjacemus. 

35 Hiis dictis exiit, vidit itaque Athanagoram ridentem, ait illi: Magnus homo es, non habes, cui 
lacrimas propines, nisi mihi. Et jurabant, ne hec verba cuiquam proderent, et ceperunt adventum 
aliorum exspectare. Venerunt multi dantes pecuniam, sed flentes exibant. Postea obtulit pecuniam 
lenoni dicens: Ecce pecuniam virginitatis mee! Ait leno: Vide cotidie, ut tantas pecunias mihi 
offeras! Altera die adhuc eam virginem audiens iratus vocans villicum puellarum dixit: Duc eam ad 
te et frange nodum virginitatis ejus! Cui villicus ait: Dic mihi, si virgo es? At illa: Quamdiu vult 
deus, virgo sum. At ille: Unde tantam tulisti pecuniam? Puella ait: Lacrimis profusis exponens casus 
meos rogavi homines, ut misericordiam virginitatis mee haberent. Et prosternens se ad pedes ejus 
ait: Miserere mihi, domine, subveni captive regis fdie, ne violes me! Ait ille: Leno est avarus; 
nescio, si possis virgo permanere. 

36 At illa: Studiis liberalibus erudita sum et in genere musicali possum modulari. Duc me in 
forum, ubi poteris facundiam meam audire, propone questiones populo, et proposita solvam. In hac 
arte applicabo pecunias cotidie. At ille: Mihi bene placet. Omnis populus cucurrit ad virginem 
videndam. At illa aggreditur facundiam studiorum, questiones sibi proponi jussit, omnes clare 
solvit, et sic per talem modum multam pecuniam a populo recepit. Athanagora vero illam integra 
virginitate custodivit ut unicam fdiam, ita, ut eam donis multis villico commendaret. 

Audio 37 Cum hec agerentur, venit Appollonius, xiv anno jam transacto, ad domum Stranguilionis et 

part 3 

Dyonisiadis ad civitatem Tharsim. Quem cum vidisset Stranguilio, perrexit rapide cursu dixitque 
uxori sue Dyonisiade: Dixisti Appollonium naufragum esse mortuum; ecce venit ad repetendam 
filiam! Ecce, quid dicturi sumus pro filia? Et illa: Miser vir et ego conjux accipiamus vestes 
lugubres, perfundamus lacrimas et credet nobis, quod filia ejus naturali morte defuncta est. Cum hec 
ita agerentur, intravit Appollonius; ut vero vidit eos lugubri veste indutos, ait: Quare in adventu meo 
funditis lacrimas? Credo, quod iste lacrime non sunt vestre, sed mee. Ait mulier nequam: Utinam ad 
aures tuas alius et non ego aut conjux meus diceret, quod jam dicam! Tharsia tua lilia subito 
defuncta est. Appollonius hec audiens, totum corpus ejus contremuit, diuque defixus stetit. Tandem 
resumpto spiritu intuens mulierem ait: O mulier, si filia mea defuncta est, ut dicis, numquid et 
pecunia ac vestes simulque perierunt? 

38 At illa: Alique sunt, alique perierunt. Et dixerunt: Crede nobis, quia credidimus, quod filiam 
venientem invenires, et ut scias, nos non esse mentitos, habemus testimonium; cives enim nostri 
memores beneficiorum tuorum in proximo litore ex ere collato filie tue monumentum fecerunt, 
quod potes videre. Appollonius credens, eam esse defunctam, ad famulos ait: Tollite hec, famuli, et 
ferte ad navem! Ego vadam ad filie mee monumentum. Legit titulum sicut superius est scriptum. 
Stetit quasi extra se, maledicens oculos proprios et ait: O crudeles oculi filie mee Cernue, non 
potuistis lacrimas fundere! Hiis dictis ad navem perrexit et ait famulis suis: Projicite me, queso, in 
profunditatem maris! Cupio enim in undis exhalare spiritum. 

39 Et dum prosperis navigat Tyrum, reversus subito, mutatum est pelagus et per diversa maris 
discrimina naves jactabantur; omnibus autem deum rogantibus ad Machilenam civitatem, in qua 
erat filia sua Tharsia, venerunt; gubernator autem cum omnibus magnum plausum dedit. Ait 
Appollonius: Quis sonus hilaritatis aures meas percussit? Ait gubernator: Gaude, domine, quia 
hodie natalicia celebrantur! Appollonius ingemuit et ait: Et omnes diem festum celebrent preter me; 
sufficiat famulis meis pena mea ac dolor, dono eis x aureos, et emant, que voluerint, et diem festum 
celebrant, et quicunque vocaverit me vel gaudium mihi fecerit, crura illorum frangi jubeo. 
Dispensator itaque necessaria tulit et rediit ad navem. Cum igitur omnibus navibus navis Appollonii 
honoracior esset, cum magno convivio ceteris melius celebrant naute Appollonii. Athenagora, qui 
Tharsiam diligebat, juxta navem in litore ambulabat, vidit navem Appollonii et ait: Ecce, amici, 
navis ista mihi placet, quam video decenter esse paratam. Naute ut audiunt suam navem laudari, 
dixerunt ei: O domine, rogamus, in navem nostram ascendatis! Et ille: Mihi placet. Ascendit et 
libenti animo discubuit, posuitque decem aureos in mensa et ait: Ecce non frustra me invitaveritis! 
Et dixerunt: Domine, regratiamur vobis. Cum autem princeps vidisset omnes discumbentes, ait: 
Quis est dominus navis? Ait gubernator: Dominus navis in luctu moratur; jacet inferius et mori optat 

in mari, conjugem perdidit et filiam in terra aliena. Athanagora ait uni servo Ardalio nomine: Dabo 
tibi duos aureos; tantum descende et dic ei: Rogat te princeps civitatis hujus, procede de tenebris ad 
lucem! Ait juvenis: Non possum aureis tuis crura reparare. Quere alium, quia jussit, quicunque eum 
appellaverit, crura ejus frangantur. Athanagora ait: Hanc legem vobis constituit, non mihi; ego 
autem descendam ad eum. Dicito mihi, quomodo vocatur. At illi: Appollonius. 

40 Audito hoc nomine, ait intra se: Et Tharsia appellavit patrem suum Appollonium! Descendit ad 
eum; quem ut vidit barba prolixa, caput squalidum, submissa voce dixit: Ave, Appolloni! 
Appollonius ut audivit, putans se ab aliquo servorum appellari, turbulento vultu respiciens vidit 
ignotum hominem, honestum et decorum, siluit. Ait ei princeps: Scio, te mirari, quod ego ignotus te 
appellavi. Disce, quia princeps sum hujus civitatis, Athanagora nomine; descendi ad litus naves 
contuendas; inter cetera vidi navem tuam decenter ornatam et amavi aspectum suum; invitatus eram 
a nautis tuis, ideo ascendi et libenti animo discubui; inquisivi dominum navis, quem dixerunt in 
luctu grandi esse; propter quod ad te descendi, ut te de tenebris producerem ad lucem; spero, quia 
dabit tibi deus post luctum gaudium. Appollonius levavit caput et dixit: Quis es, domine, vade in 
pace; ego autem non sum dignus epulari, et ideo amplius vivere nolo. Athanagora confusus ascendit 
in superiori navis et dixit: Non valeo persuadere domino vestro, ut ad lucem exeat; quid faciam, ut 
revocem a proposito mortis? Vocavit unum de pueris suis et ait: Vade ad lenonem et roga eum, ut 
mittat ad me Tharsiam; habet enim sapienciam et sermonem suavem; poterit eum forsitan exhortari, 
ne talis taliter moriatur. Venit igitur puella ad navem, ad quam ait Athanagora: Veni ad me, Tharsia! 
Ubi nunc est ars studiorum tuorum, ut consoleris dominum navis in tenebris sedentem, et ut 
provoces eum exire ad lucem, quia nimis dolet pro conjuge et filia sua. Accede ergo ad eum, ut ad 
lucem veniat, quia forte deus per te luctum suum in gaudium convertet. Si enim hoc poteris facere, 
dabo xxx sestercias auri et totidem argenti et triginta dies redimam te a lenone. Puella hec audiens, 
constanter ad eum descendit et humili voce salutavit eum dicens: Salve, quicunque es, et letare 
scias; quia innocens virgo, que virginitatem suam inter naufragia sua et castitatem inviolatam 
conservavit te salutat! Tunc in carminibus cepit modulata voce cantare et in tanta dulcedine, quod 
admirabatur Appollonius; et dixit cantando ea, que hic sequuntur: 

41 Per scortes gradior, sed scortum conscia non sum, 

Sic spinis rosa nescit violari et ullis, 

Corruit et raptor gladium ferientis ab ictu. 

Tradita lenoni, non sum violata pudore. 

Vulnera cessassent animi, lacrimeque deessent. 

Nulla ergo melior, si noscem certa parentes. 

Unica regalis generis sum stirpe creata. 

Ipsa jubente deo letari credo aliquando. 

Fuge modo lacrimas, curam dissolve modestam! 

Redde polo faciem mentemque ad sidera tolle! 

Jam deus est hominum plasmator rector et auctor; 

Non sinet has lacrimas casso finire labore. 

Ad hec Appollonius levavit oculos, et ut puellam vidit, ingemuit et ait: Heu mihi misero, quamdiu 
luctabor! Gratias ago prudentie tue et nobilitati! Hanc vicem rependo, ut memor tui sim; quando 
letari licet, regni mei viribus levabor; forsitan, ut dicis, regio genere orta es, natalibus parentum 
tuorum representaberis; nunc accipe centum aureos et recede! Noli me appellare; recenti enim luctu 
renovata calamitate tabesco. Puella acceptis aureis abire cepit et ait ad eam Athanagora: Quo vadis, 
Tharsia? Sine effectu laborasti; non potuisti facere misericordiam ac subvenire homini interficienti 
se? Et ait Tharsia: Omnia, quecunque potui, feci, et dans mihi centum aureos abire rogavit. 
Athanagora ait: Dabo tibi ducentos et descende et redde ei, quos dedit, et dic: Salutem tuam quero 
et non pecuniam. Descendens Tharsia ait, et sedit juxta eum: Si in isto squalore estimasti manere, 
permitte me tecum sermocinari: Si ergo parabolarum mearum solveris questionem, vadam; sin alias, 
refundam tibi pecuniam et recedam. Tunc Appollonius, ne reciperet pecuniam, sed eciam puelle 
prudentis ne negaret sermones, ait: Licet in malis meis nulla cura mihi suppetat, nisi flendi et 
lugendi, tamen, ne ornamento prudentie tue caream, dic, que mihi interrogatura es, et abscede; peto 
enim ut fletibus meis spacium tribuas. 

42 Ait Tharsia: Audito me! 

Est domus in terris, que nobis clausa resultat; 

Ipsa domus resonat, tacitus sed non sonat hospes, 

Ambo cum currunt, hospes simul et domus una. 

Et ait: Si rex es, ut dicis, convenit te mihi esse prudentiorem; solve questionem! Ait Appollonius: 
Nec scias, me esse mentitum! Domus, que in terra resonat, unda est; hospes tacitus piscis est, qui 
cum domo sua currit. At illa: 

Longa feror velox formose filia silve, 

Innumera pariter comitum stipante caterva, 

Curro vias multas, vestigia nulla relinquo. 


Appollonius ait: Si licitum esset, ostendam tibi multa, que nescis, cum respondebo questionibus 
tuis; miror te tam tenera etate mirifica prudentia esse imbutam, namque arbor stipata catervis vias 
multas currens et vestigia nulla relinquens navis est. Et addit puella: 

Per rotas et edes innoxius ille pertransit, 

Est calor in medio magnus, quem nemo removit; 

Non est nuda domus, nudus sed convenit hospes; 

Si luctum poneres, innocens intrares in ignes. 

Appollonius ait: Intrarem balneum, ubi hincinde flamme per tabulas surgunt; nuda domus, in qua 
nihil est, nudus hospes convenit et nudus sudabit. Cumque hec et similia dicerent, puella misit se 
super Appollonium et distractis manibus eum amplexebatur dicens ei: Exaudi vocem deprecantis, 
respice virginem, quia virum talem prudentem mori nefarium est. Si conjugem, quam desideras, 
deus ex sua gratia tibi restituat, si filiam salvam, quam defunctam dicis, invenire poteris, pre gaudio 
oportet te vivere. Appollonius, cum verba hec audisset, in iracundiam versus est, surrexit et puellam 
cum pede percussit. 

44 4 Impulsa vero cecidit virgo et genis ejus ruptis cepit sanguis effluere. Conturbata virgo cepit 
flere et dixit: O deus conditor celorum, vide afflictionem meam! Nata sum inter fluctus et procellas 
maris, mater mea doloribus constricta defuncta est, et sepultura est ei negata in terris, ornata a patre 
meo et in loculo posita cum xx sisterciis auri mari tradita est; ego infelix Stranguilioni et Dionisiade 
impiisimis hominibus a patre meo sum tradita cum ornamentis et vestibus regalibus, et jussa sum a 
servis eorum occidi; tandem petivi, ut deum invocarem, antequam me occideret; mihi concessit; 
piratis supervenientibus rapta sum, et qui me occidere volebat, fugam petiit et in hunc locum 
deducta, et deus, quando ei placet, me reddat patri meo Appollonio. Appollonius audiens omnia hec 
signa certissima, exclamavit voce magna et ait: O domine misericors, qui conspicis celum et 
abyssum, et omnia secreta patefacis, benedictum sit nomen tuum! 

45 Cum hec dixisset, cecidit super amplexus Tharsie filie sue et osculatus est eam cum leticia et 

pre gaudio flevit amare et ait: O dulcissima nata mea et unica, dimidium anime mee, non moriar 

propter te; inveni, propter quam volui mori! Alta voce clamabat dicens: Currite, famuli, currite, 

amici, currite, omnes, et miserie mee finem imponite! Inveni quam perdideram, scilicet unicam 

4 There doesn’t seem to be a chapter in Oesterley that corresponds to Waiblinger chapter 43, hence the jump to 44. 
Remarkably enough, the text at The Latin Library, which uses the same source as Bibliotheca Augustana, also 
jumps from 42 to 44. 

filiam meam. Audito clamore, famuli currerunt, currit inter illos Athanagora princeps, et 
descendentibus illis in navem, invenerunt illum flentem pre gaudio super collum filie sue et 
dicentem: Ecce filia mea, quam lugeo, dimidium anime mee! Jam volo vivere. Omnes pre gaudio 
cum eo flebant. Tunc erigens se Appollonius, projectis vestibus lugubribus, indutus est vestibus 
mundissimis et omnes dixerunt: O domine, quam similis est filia tua vobis! Si non esset aliud 
experimentum, sufficeret ejus similitudo ad probandum, eam esse filiam tuam! Tunc filia bis, ter, 
quater osculata est patrem et ait: O pater, benedictus deus, qui mihi gratiam dedit, quod te videre 
potero, tecuin vivere, tecuin mori! Et narravit ei, quomodo a lenone comparata et in lupanari esset 
posita, et quomodo deus virginitatem suam custodivit. Audiens hec Athanagora, timens scilicet, ne 
filiam alteri in uxorem daret, misit se ad pedes Appollonii dicens: Adjuro te per deum vivum, qui te 
patrem filie restituit, ne alteri filiam des in conjugem, nisi mihi; sum enim princeps hujus civitatis, 
meo auxilio virgo permansit et me duce te patrem agnovit. Cui Appollonius ait: Non possum tibi 
esse contrarius, quia multa pro filia mea fecisti, et ideo opto, ut sit uxor tua; et tunc restat, ut 
vindicem me a lenone. Athanagora civitatem intravit convocatisque civibus dixit: Ne pereat civitas 
propter unum impium! Sciatis Appollonium regem, patrem Tharsie, huc venisse! Ecce classes 
navium properant cum grandi exercitu destruendam civitatem propter lenonem, qui filiam suam 
Tharsiam in lupanari constituit. 

46 Hiis dictis concursus factus est et tanta commotio populi, ut nec viri nec femine manerent, quin 
currerent omnes ad Appollonium regem, videndo eum et misericordiam ab eo petendo. Ait 
Athanagora: Consulo ad hoc, ne destruatur civitas, deducatur ad eum leno. Captus est statim et 
ligatis manibus leno a tergo deducitur ad regem. Appollonius regia veste indutus, tonso capite, 
diadema imposuit capiti suo, tribunal ascendit cum filia et civibus dixit: Videtis Tharsiam virginem 
a patre suo hodie cognitam, quam cupidissimus leno, quod erat in eo, ejus corruptionem 
confusionem perpetuam procurabat, nec amicicia sua, nec precio, nec prece desistere volebat. Facite 
ergo filie mee vindicacionem! Omnes una voce dixerunt: Domine, leno vivus comburatur, et divitie 
ejus puelle dentur! Protinus adducitur leno et coram omnibus in igne ponitur et totaliter comburitur. 
Tharsia ait villico: Dono tibi libertatem, quia beneficio tuo et civium virgo permansi. Et donavit ei 
ducentos aureos et libertatem, libertatem vero cunctis puellis coram se presentatis perdonavit et 
dixit: Quid de corpore vestro attenus fuistis, ex hoc libere estote! 

47 Appollonius ad populum loquens: Gratias vobis de beneficiis vestris reddo, mihi et filie mee 
factis; nunc ego tribuo vobis auri pondera quinquaginta. Illi ei capita sua inclinabant, gracias 
referentes; cives omnes statuam Appollonii in medio civitatis statuerunt et in basi scripserunt: Tyro 

Appollonio restauratori domuum nostrarum et Tharsie sanctissime filie ejus virgini. Post paucos 
dies Appollonius tradidit filiam suam in conjugem Athanagore cum ingenti leticia totius civitatis. 5 

48 Et cum genero et filia navigans cum omnibus suis volens per Tharsum proficiscendo ad patriam 
suam ire, in sompnis admonitus est per angelum, ut Ephesum iret et intraret in templum Ephesorum 
cum filia et genero suo, ibique omnes casus suos alta voce exponeret, quos passus esset a juventute 
sua; postea venerit Tharsum et vindicaret filiam suam. Appollonius expergefactus omnia indicavit 
generi et filie sue; illi autem dixerunt: Fac, domine, quod tibi videtur bonum! Tunc jussit 
gubernatori navigare Ephesum. Qui cum descendisset ratim, cum suis templum petiit, ubi conjux 
sua inter sacerdotes sancte vixit; rogavit, ut templum aperiretur, quod factum est; hec audiens uxor 
ejus, quod quidam rex venerat cum filia et generi, gemmis regalibus ornavit caput suum et induit se 
veste purpurea et cum honesto comitatu templum intravit; erat enim nimis pulchra et ob nimium 
castitatis amorem asserebant omnes, nullam tam gratam esse virginem. Quam videns Appollonius in 
nullo noticiam ejus habebat, misit se ad pedes ejus cum filia sua et genere; tantus enim splendor 
ejus pulchritudinis imminebat, ut ipsa Dianam esse videntibus putaretur; statuit in templo preciosa 
munera et post hec cepit Appollonius dicere, sicut angelus ei dixerat: Ego ab adolescentulo rex 
natus Tyrus Appollonius nominatus, cum ad omnem scientiam pervenissem regis iniqui Antiochi 
questionem exsolvi, ut ejus filiam acciperem; ille vero eam defloraverat ac in impietate sua continue 
tenuit, et me occidere conabatur; fugam petii et in mari omnia perdidi, et post a rege Altistrate 
gratissime susceptus intantum ejus benevolentiam sum expertus, ut michi filiam suam in uxorem 
daret. Deinde mortuo Antiocho ad regnum percipiendum uxorem meam mecum duxi. Hanc filiam 
peperit uxor mea in mari, de cujus partu defuncta est, quam ego cum viginti sisterciis aureis in 
loculo clausam in mare misi, ut inventa digne sepeliretur; et hanc filiam meam nequissimis 
hominibus ad nutriendum commendavi, et superiores partes Egipti pecii. Quarto autem decimo anno 
adveniens, ut filiam meam expeterem, dixerunt, eam esse defunctam, et dum credidi, in luctu vixi et 
in lugubribus vestibus, et mori cupiens, mihi filia mea reddita est. 

49 Cum hec et hiis similia narraret, Altistratis regis filia uxor ipsius levavit se et rapuit eum in 
amplexus, volensque eum osculari, Appollonius autem repulit eam a se cum indignacione, ignorans 
quod uxor sua esset. At illa: O domine mi, dicebat cum lacrimis, dimidium anime mee, cur sic agis? 
Ego sum conjux tua Altistratis regis filia, et tu es Tyrus Appollonius maritus et dominus meus, tu es 
magister meus, qui me docuisti, tu es naufragus meus, quem amavi, non causa libidinis sed 
sapientie. Appollonius hec audiens noticiam ejus statim habens, cecidit super collum ejus et pre 
gaudio lacrimas emisit dicens: Benedictus altissimus, qui mihi filiam cum uxore reddidit! At illa: 
Ubi est filia mea? Et ipse ostendens Tharsiam dixit: Hec est filia tua Tharsia. Illa vero osculata est 

5 The original reads ‘(...) totius civitatis et cum genero (...)’. 

eam, et sic cum leticia magna in tota civitate illa et in circuitu, quod rex Appollonius uxorem suam 
in templo invenit, famatum est. Appollonius ascendit navem cum uxore et filia et genere revertentes 
ad patriam suam. 

50 Veniens igitur Appollonius Antiochiam, regnum sibi reservatum recepit, et pergens Tyrum 
constituit in locum Athanagoram generum suum. Deinde cum ipso genere, uxore et filia et cum 
exercitu regio veniens Tharsum, jussit apprehendere Dyonesiadem et Stranguilionem et duci ante 
se, et coram omnibus ait: Cives Tharsenses, numquid vestrum alicui exstiti ingratus? Omnes 
dixerunt: Non, domine! Parati sumus pro vobis mori. Hec statua est facta, quia nos a morte 
servastis. Appollonius ait: Commendavi filiam meam Stranguilioni et Dyonisiadi uxori sue et eam 
mihi reddere noluerunt. Infelix mulier ait: Bone domine, numquid tu ipse titulum monumenti ejus 
legisti? Appollonius jussit filiam suam venire in presentia omnium, et Tharsia maledixit mulieri et 
dixit: Ave, salutat te Tharsia ab inferis revocata! Infelix mulier videns eam toto corde contremuit, 
cives mirabantur et gaudebant, et jussit Tharsia venire villicum, cui ait: Theophile, tu agnosti, clara 
voce responde, quis me interficiendum te obligavit? Villicus ait: Dyonisiades domina mea. Tunc 
cives rapuerunt Stranguilionem et Dyonisiadem, et extra civitatem trahentes lapidaverunt, volentes 
et Theophilum occidere; sed Tharsia eum a morte liberavit dicens: Nisi mihi spatium ad orandum 
dedisset, modo eum non defenderem. 

51 Appollonius dedit munera civitati ad restaurandum civitatem et moratus est ibi tribus mensibus, 
navigans inde Pentapolin civitatem. Curiam ingreditur ad Altistratem regem gaudens. Rex vero 
senex factus est, vidit filiam et neptim cum marito suo rege. Per integrum annum letanter insimul 
permanserunt. Post hec moritur perfecta etate, manibus eorum dimittens dimidietatem regni sui 
Appollonio et medietatem filie sue. Omnibus hiis peractis dum ambularet Appollonius juxta mare, 
vidit piscatorem, qui eum post naufragium accepit, jussitque eum apprehendere et ad palacium duci. 
Videns piscator a militibus se apprehendi, putavit occidi. Ingressus Appollonius jussit eum adduci 
ad se dicens: Hic paranymphus meus, qui mihi post naufragium opem dedit, et ad civitatem venire 
ostendit! Et dixit ei: Ego sum Appollonius Tyrus. Et jussit sibi dari ce sistercias, servos et ancillas, 
et fecit eum comitem suum, quamdiu vixit. Elamitus vero, qui ei de Antiocho nunciavit, procidens 
se ad pedes Appollonii et ait: Memor esto, domine, Elamiti servi tui! Appollonius apprehensa manu 
ejus erexit eum fecitque eum divitem et ordinavit in comitem. Hiis expletis genuit Appollonius 
filium de conjuge sua, quem in locum avi sui Altistratis constituit regem. Vixit vero Appollonius 
cum conjuge sua lxxxiv annos et tenuit regnum Antiochie et Tyri et Tyrensium quiete ac feliciter. 
Casus suos descripsit ipse, duo volumina perfecit, unum in templo Ephesorum, alterum in sua 
bibliotheca collocavit. Defunctus est et perrexit ad vitam eternam, ad quam etc. 

Part II Historia Apollonii regis Tyri 


(Waiblinger) 



Image: ‘The princess of Cyrene giving Apollonius a letter to her father telling him she has chosen the shipwrecked 
sailor as her husband, Royal MS 20 C II, f. 217v’ British Librarv Catalogue of Illuminated Manuscripts . 


22 





1 In civitate Antiochia rex fuit quidam nomine Antiochus, a quo ipsa civitas nomen accepit 
Antiochia. Is habuit unam filiam, virginem speciosissimam, in qua nihil rerum natura exerraverat, 
nisi quod mortalem statuerat. 

Quae dum ad nubilem pervenisset aetatem et species et formositas cresceret, multi eam in 
matrimonium petebant et cum magna dotis pollicitatione currebant. Et cum pater deliberaret, cui 
potissimum filiam suam in matrimonium daret, cogente iniqua cupididate flamma concupiscentiae 
incidit in amorem filiae suae et coepit eam aliter diligere quam patrem oportebat. Qui cum luctatur 
cum furore, pugnat cum dolore, vincitur amore; excidit illi pietas, oblitus est se esse patrem et induit 
coniugem. 

Sed cum sui pectoris vulnus ferre non posset, quadam die prima luce vigilans inrumpit 
cubiculum filiae suae, famulos longe excedere iussit, quasi cum filia secretum conloquium 
habiturus, et stimulante furore libidinis diu repugnanti filiae suae nodum virginitatis eripuit, 
perfectoque scelere evasit cubiculum. Puella vero stans dum miratur scelesti patris impietatem, 
fluentem sanguinem coepit celare: sed guttae sanguinis in pavimento ceciderunt. 

2 Subito nutrix eius introivit cubiculum. Ut vidit puellam flebili vultu, asperso pavimento 
sanguine, roseo rubore perfusam, ait: 'Quid sibi vult iste turbatus animus?' Puella ait: 'Cara nutrix, 
modo in hoc cubiculo duo nobilia perierunt nomina.' Nutrix ignorans ait: 'Domina, quare hoc dicis?' 
Puella ait: 'Ante legitimam mearum nuptiarum diem saevo scelere violatam vides'. Nutrix ut haec 
audivit atque vidit, exhorruit atque ait: 'Quis tanta fretus audacia virginis reginae maculavit 
thorum?' Puella ait: 'Impietas fecit scelus.' Nutrix ait: 'Cur ergo non indicas patri?' Puella ait: 'Et ubi 
est pater?' Et ait: 'Cara nutrix, si intellegis quod factum est: periit in me nomen patris. Itaque ne hoc 
scelus genitoris mei patefaciam, mortis remedium mihi placet. Horreo, ne haec macula gentibus 
innotescat.' 

Nutrix ut vidit puellam mortis remedium quaerere, vix eam blando sermonis conloquio revocat, 
ut a propositae mortis immanitate excederet, et invitam patris sui voluntati satisfacere cohortatur. 

3 Qui cum simulata mente ostendebat se civibus suis pium genitorem, intra domesticos vero 
parietes maritum se filiae gloriabatur. Et ut semper impio toro frueretur, ad expellendos nuptiarum 
petitores quaestiones proponebat dicens: 'Quicumque vestrum quaestionis meae propositae 
solutionem invenerit, accipiet filiam meam in matrimonium, qui autem non invenerit, decollabitur.' 
Et si quis forte prudentia litterarum quaestionis solutionem invenisset, quasi nihil dixisset, 
decollabatur et caput eius super portae fastigium suspendebatur. Atqui plurimi undique reges, 
undique patriae principes propter incredibilem puellae speciem contempta morte properabant. 

4 Et cum has crudelitates rex Antiochus exerceret, quidam adulescens locuples valde, genere 
Tyrius, nomine Apollonius, navigans attingit Antiochiam, ingressusque ad regem ita eum salutavit: 

'Ave, domine rex Antioche!' Et ait: 'Quod pater pius es, ad vota tua festinus perveni; regio genere 
ortus peto filiam tuam in matrimonium.' Rex ut audivit quod audire nolebat, irato vultu respiciens 
iuvenem sic ait ad eum: 'Iuvenis, nosti nuptiarum condicionem?' At ille ait: 'Novi et ad portae 
fastigium vidi.' Rex ait: Audi ergo quaestionem: scelere vehor, maternam carnem vescor, quaero 
fratrem meum, meae matris virum, uxoris meae filium: non invenio.' Iuvenis accepta quaestione 
paululum discessit a rege; quam cum sapienter scrutaretur, favente deo invenit quaestionis 
solutionem; ingressusque ad regem sic ait: 'Domine rex, proposuisti mihi quaestionem; audi ergo 
solutionem. Quod dixisti <scelere vehor), non es mentitus: te respice. Et quod dixisti «naternam 
carnem vescor), nec et hoc mentitus es: filiam tuam intuere.' 

5 Rex ut vidit iuvenem quaestionis solutionem invenisse, sic ait ad eum: 'Erras, iuvenis, nihil 
veram dicis. Decollari quidem mereberis, sed habes triginta dierum spatium: recogita tecum. Et 
dum reversus fueris et quaestionis meae propositae solutionem inveneris, accipies filiam meam in 
matrimonium.' Iuvenis conturbatum habebat animum, paratamque habens navem ascendit, tendit ad 
patriam suam Tyrum. 

6 Et post discessum adulescentis Antiochus rex vocat ad se dispensatorem suum fidelissimum 
nomine Taliarchum et dicit ei: 'Taliarche, secretorum meorum fidelissime minister, scias quia Tyrius 
Apollonius invenit quaestionis meae solutionem. Ascende ergo navem confestim ad persequendum 
iuvenem, et dum veneris Tyrum in patriam eius, inquires inimicum eius, qui eum aut ferro aut 
veneno interimat. Postquam reversus fueris, libertatem accipies.' 

Taliarchus vero hoc audito adsumens pecuniam simulque venenum, navem ascendens petiit 
patriam Apollonii. Pervenit innocens tamen Apollonius prior ad patriam suam et introivit domum et 
aperto scrinio codicum suorum inquisivit quaestiones omnium philosophorum omniumque 
Chaldaeorum. Et dum aliud non invenisset nisi quod cogitaverat, ad semet ipsum locutus est dicens: 
'Quid agis, Apolloni? Quaestionem regis solvisti, filiam eius non accepisti, sed ideo dilatus es, ut 
neceris.' 

Atque ita onerari praecepit naves frumento. Ipse quoque Apollonius cum paucis comitantibus 
fidelissimis servis navem occulte ascendit, deferens secum multum pondus auri atque argenti sed et 
vestem copiosissimam, et hora noctis silentissima tertia tradidit se alto pelago. 

7 Alia vero die in civitate sua quaeritur a civibus suis ad salutandum et non inventus est. Fit 
tremor, sonat planctus ingens per totam civitatem. Tantus namque amor civium suorum erga eum 
erat, ut per multa tempora tonsores privarentur a publico, spectacula tollerentur, balnea 
clauderentur. 

Et cum haec Tyri aguntur, supervenit ille Taliarchus, qui a rege Antiocho missus fuerat ad 
necandum iuvenem. Qui ut vidit omnia clausa, ait cuidam puero: 'Indica mihi, si valeas, quae est 

haec causa, quod civitas ista in luctu moratur?' Cui puer ait: 'O hominem inprobum! Scit et 
interrogat! Quis est enim, qui nesciat ideo hanc civitatem in luctu esse, quia princeps huius patriae 
nomine Apollonius reversus ab Antiochia subito nusquam conparuit?' Tunc Taliarchus dispensator 
regis hoc audito gaudio plenus rediit ad navem et tertia navigationis die attigit Antiochiam. 
Ingressusque ad regem ait: 'Domine rex, laetare et gaude, quia iuvenis ille Tyrius Apollonius timens 
regni tui vires subito nusquam conparuit.' Rex ait: 'Fugere quidem potest, sed effugere non potest.' 
Continuo huiusmodi edictum proposuit: 'Quicumque mihi Tyrium Apollonium, contemptorem regni 
mei, vivum exhibuerit, accipiet auri talenta centum, qui vero caput eius attulerit, accipiet ducenta.' 
Hoc edicto proposito non tantum eius inimici, sed etiam amici eius cupiditate ducebantur et ad 
indagandum properabant. Quaeritur Apollonius per terras, per montes, per silvas, per universas 
indagines, et non inveniebatur. 

8 Tunc iussit rex classes navium praeparari ad persequendum iuvenem. Sed moras facientibus 
his, qui classes navium praeparabant, devenit Apollonius civitatem Tharsiam. 

Et deambulans iuxta litus visus est a quodam nomine Hellenico, cive suo, qui supervenerat ipsa 
hora. Et accedens ad eum Hellenicus ait: 'Ave, rex Apolloni!' At ille salutatus fecit, quod potentes 
facere consueverunt: sprevit hominem plebeium. Tunc senex indignatus iterato salutavit eum et ait: 
'Ave, inquam, Apolloni, resaluta et noli despicere paupertatem nostram honestis moribus decoratam. 
Si enim scis, cavendum tibi est, si autem nescis, admonendus es. Audi, forsitan quod nescis, quia 
proscriptus es.' Cui Apollonius ait: 'Et quis patriae meae principem potuit proscribere?' Hellenicus 
ait: 'Rex Antiochus.' Apollonius ait: 'Qua ex causa?' Hellenicus ait: 'Quia quod pater est, tu esse 
voluisti.’ Apollonius ait: 'Et quanti me proscripsit?' Hellenicus respondit: 'Ut quicumque te vivum 
exhibuerit, centum auri talenta accipiat; qui vero caput tuum absciderit, accipiet ducenta. Ideoque 
moneo te: fugae praesidium manda.' 

Haec cum dixisset Hellenicus, discessit. Tunc iussit Apollonius revocari ad se senem et ait ad 
eum: 'Rem fecisti optimam, ut me instrueres.' Et iussit ei proferri centum talenta auri et ait: 'Accipe, 
gratissimi exempli pauperrime, quia mereris; et puta te mihi caput a cervicibus amputasse et 
gaudium regi pertulisse. Et ecce habes pretium centum talenta auri, et puras manus a sanguine 
innocentis.' Cui Hellenicus ait: 'Absit, domine, ut huius rei causa praemium accipiam. Apud bonos 
enim homines amicitia praemio non conparatur.' Et vale dicens discessit. 

9 Post haec Apollonius dum deambularet in eodem loco supra litore, occurrit ei alius homo 
nomine Stranguillio. Cui ait Apollonius: 'Ave, mi carissime Stranguillio.' Et ille dixit: 'Ave, domine 
Apolloni. Quid itaque in his locis turbata mente versaris?' Apollonius ait: 'Proscriptum vides.' Et 
Stranguillio ait: 'Et quis te proscripsit?' Apollonius ait: 'Rex Antiochus.' Stranguillio ait: 'Qua ex 

causa?' Apollonius ait: 'Quia filiam eius, sed ut verius dicam, coniugem in matrimonium petivi. Sed, 
si fieri potest, in civitate vestra volo latere.’ 

Stranguillio ait: 'Domine Apolloni, civitas nostra pauper est et nobilitatem tuam ferre non potest: 
praeterea duram famem saevamque sterilitatem patimur annonae, nec est ulla spes salutis civibus 
nostris, sed crudelissima mors potius ante oculos nostros versatur.' 

Apollonius autem ad Stranguillionem ait: 'Age ergo deo gratias, quod me profugum finibus 
vestris applicuit. Dabo itaque civitati vestrae centum milia frumenti modiorum, si fugam meam 
celaveritis.' 

Stranguillio ut audivit, prostravit se pedibus Apollonii dicens: 'Domine rex Apolloni, si civitati 
esurienti subveneris, non solum fugam tuam celabunt, sed etiam, si necesse fuerit, pro salute tua 
dimicabunt.' 

10 Cumque haec dixisset, perrexerunt in civitatem, et ascendens Apollonius tribunal in foro 
cunctis civibus et maioribus eiusdem civitatis dixit: 'Cives Tharsis, quos annonae penuria turbat et 
opprimit, ego Tyrius Apollonius relevabo. Credo enim vos huius beneficii memores fugam meam 
celaturos. Scitote enim me legibus Antiochi regis esse fugatum; sed vestra felicitate faciente 
hucusque ad vos sum delatus. Dabo itaque vobis centum milia modiorum frumenti eo pretio, quo 
sum in patria mea eos mercatus, id est octo aereis singulos modios.' 

Cives vero Tharsis, qui singulos modios singulos aureos mercabantur, exhilarati facti 
adclamationibus gratias agebant certatim accipientes frumentum. Apollonius autem, ne deposita 
regia dignitate mercatoris videretur adsumere nomen magis quam donatoris, pretium, quod 
acceperat, utilitati eiusdem civitatis redonavit. 

Cives vero his tantis beneficiis cumulati optant ei statuam statuere ex aere et eam conlocaverunt 
in foro, in biga stantem, in dextra manu fruges tenentem, sinistro pede modium calcantem et in base 
haec scripserunt: TARSIA CIVITAS APOLLONIO TYRIO DONVM DEDIT EO QVOD 
STERILITATEM SVAM ET FAMEM SEDAVIT. 

11 Et interpositis mensibus sive diebus paucis hortante Stranguillione et Dionysiade, coniuge eius, 
et premente fortuna ad Pentapolitanas Cyrenaeorum terras adfirmabatur navigare, ut ibi latere 
posset. Deducitur itaque Apollonius cum ingenti honore ad navem et valedicens hominibus ascendit 
ratem. Qui dum navigaret, intra duas horas diei mutata est pelagi fides. 

Certa non certis cecidere (...) 

Concita tempestas rutilans inluminat orbem. 

Aeolus imbrifero flatu turbata procellis 

Corripit ama. Notus picea caligine tectus 

Scinditque omne latus pelagique volumina versat. 

Volvitur hinc Boreas, nec iam mare sufficit Euro, 

Et freta disturbata sibi involvit harena. 

(...) et cum revocato a cardine ponto 
Omnia miscentur. Pulsat mare sidera, caelum. 

In sese glomeratur hiems; pariterque morantur 
Nubila, grando, nives, zephyri, freta, fulgida, nimbi. 

Flamma volat vento, mugit mare conturbatum. 

Hinc Notus, hinc Boreas, hinc Africus horridus instat. 

Ipse tridente suo Neptunus spargit harenas. 

Triton terribili cornu cantabat in undis. 

12 Tunc unusquisque sibi rapuit tabulas, morsque nuntiatur. In illa vero caligine tempestatis omnes 
perierunt. Apollonius vero unius tabulae beneficio in Pentapolitarum est litore pulsus. Interim stans 
Apollonius in litore nudus intuens tranquillum mare ait: 'O Neptune, rector pelagi, hominum 
deceptor innocentium, propter hoc me reservasti egenum et pauperem, quo facilius rex 
crudelissimus Antiochus persequatur! Quo itaque ibo? Quam partem petam? Vel quis ignoto vitae 
dabit auxilium?' 

Et cum sibimet ipsi increparet, subito animadvertens vidit quendam grandaevum sago sordido 
circumdatum. Et prosternens se illius ad pedes effusis lacrimis ait: 'Miserere mei, quicumque es, 
succurre naufrago et egeno non humilibus natalibus genito! Et ut scias, cui miserearis, ego sum 
Tyrius Apollonius, patriae meae princeps. Audi nunc tragoediam calamitatis meae, qui modo 
genibus tuis provolutus vitae auxilium precor. Praesta mihi ut vivam.' 

Itaque piscator, ut vidit primam speciem iuvenis, misericordia motus erigit eum et tenens 
manum eius duxit eum intra tecta parietum domus suae et posuit epulas, quas potuit. Et ut plenius 
misericordiae suae satisfaceret, exuens se tribunarium suum scindit eum in duas partes aequaliter et 
dedit unam iuveni dicens: 'Tolle hoc, quod habeo, et vade in civitatem: forsitan invenies, qui tibi 
misereatur. Et si non inveneris, huc revertere et mecum laborabis et piscaberis: paupertas 
quaecumque est, sufficiet nobis. Illud tamen admoneo te, ut si quando deo adnuente redditus fueris 
natalibus tuis, et tu respicias tribulationem paupertatis meae.' Cui Apollonius ait: 'Nisi meminero 
tui, iterum naufragium patiar nec tui similem inveniam!' 

13 Et haec dicens per demonstratam sibi viam iter carpens ingreditur portam civitatis. Et dum 
secum cogitaret, unde auxilium vitae peteret, vidit puerum per plateam currentem oleo unctum, 

sabano praecinctum, ferentem iuvenilem lusum ad gymnasium pertinentem, maxima voce 
clamantem et dicentem: 'Audite cives, peregrini, ingenui et servi: gymnasium patet.' 

Hoc audito Apollonius exuens se tribunarium ingreditur lavacrum, utitur liquore Palladio. Et 
dum singulos exercentes videret, quaerit sibi parem nec invenit. Tunc rex Archistrates eiusdem 
civitatis subito cum magna turba famulorum ingressus est gymnasium. Qui dum cum suis ad ludum 
luderet, deo favente approximavit se Apollonius in regis turba et ludente rege sustulit pilam et 
subtili velocitate remisit remissamque rursum velocius repercussit nec cadere passus est. 

Tunc rex Archistrates, cum sibi notasset iuvenis velocitatem et, quis esset, nesciret et ad pilae 
lusum nullum haberet parem, intuens famulos suos ait: 'Recedite, famuli; hic enim iuvenis, ut 
suspicor, mihi comparandus est.' Et cum recessissent famuli, Apollonius subtili velocitate manu 
docta remisit pilam, ut et regi et omnibus vel pueris, qui aderant, miraculum magnum videretur. 
Videns autem Apollonius se a civibus laudari constanter appropinquavit ad regem. Deinde docta 
manu ceroma fricavit regem tanta lenitate, ut de sene iuvenem redderet. Iterato in solio gratissime 
fovit, exeunti officiose manum dedit. Post haec discessit. 

14 Rex autem, ut vidit iuvenem discessisse, conversus ad amicos suos ait: 'Iuro vobis, amici, per 
communem salutem, me melius nunquam lavisse nisi hodie, beneficio unius adolescentis, quem 
nescio.' Et intuens unum de famulis suis ait: 'Iuvenis ille, qui mihi servitium gratissime fecit, vide, 
quis sit.' Famulus vero secutus est iuvenem, et ut vidit eum sordido tribunario coopertum, reversus 
ad regem ait: 'Bone rex optime, iuvenis naufragus est.' Rex ait: 'Et tu unde scis?' Famulus respondit: 
'Quia illo tacente habitus indicat.' Rex ait: 'Vade celerius et dic illi: rogat te rex, ut ad cenam venias.' 

Et cum dixisset ei, acquievit Apollonius et eum ad domum regis secutus est. Famulus prior 
ingressus dicit regi: 'Adest naufragus, sed abiecto habitu introire confunditur.' Statim rex iussit eum 
dignis vestibus indui et ad cenam ingredi. Et ingresso Apollonio triclinium ait ad eum rex: 
'Discumbe, iuvenis, et epulare. Dabit enim tibi dominus, per quod damna naufragii obliviscaris!' 
Statimque assignato illi loco Apollonius contra regem discubuit. Adfertur gustatio, deinde cena 
regalis. Cunctis epulantibus ipse solus non epulabatur, sed respiciens aurum, argentum, mensam et 
ministeria, flens cum dolore omnia intuetur. 

Sed quidam de senioribus iuxta regem discumbens, ut vidit iuvenem singula quaeque curiose 
conspicere, respexit ad regem et ait: 'Bone rex, vide, ecce, cui tu benignitatem animi tui ostendis, 
bonis tuis invidet et fortunae!' Cui ait rex: 'Amice, suspicaris male: nam iuvenis iste non bonis meis 
aut fortunae meae invidet, sed, ut arbitror, plura se perdidisse testatur.' Et hilari vultu respiciens 
iuvenem ait: 'Iuvenis, epulare nobiscum; laetare et gaude et meliora de deo spera!' 

15 Et dum hortaretur iuvenem, subito introivit filia regis speciosa atque auro fulgens, iam adulta 
virgo; dedit osculum patri, post haec discumbentibus omnibus amicis. Quae dum oscularetur, 

pervenit ad naufragum. Retrorsum rediit ad patrem et ait: 'Bone rex et pater optime, quis est hic 
iuvenis, qui contra te in honorato loco discumbit et nescio quid flebili vultu dolet?' Cui rex ait: 'Hic 
iuvenis naufragus est et in gymnasio mihi servitium gratissime fecit; propter quod ad cenam illum 
invitavi. Quis autem sit aut unde, nescio. Sed si vis, interroga illum; decet enim te, filia 
sapientissima, omnia nosse. Et forsitan, dum cognoveris, misereberis illi.’ 

Hortante igitur patre verecundissimo sermone interrogatur a puella Apollonius, et accedens ad eum 
ait: 'Licet taciturnitas tua sit tristior, generositas autem tuam nobilitatem ostendit. Sed si tibi 
molestum non est, indica mihi nomen et casus tuos.' Apollonius ait: 'Si nomen quaeris, Apollonius 
sum vocatus; si de thesauro quaeris, in mari perdidi.' Puella ait: 'Apertius indica mihi, ut intelligam.’ 

16 Apollonius vero universos casus suos exposuit et finito sermone lacrimas effundere coepit. 
Quem ut vidit rex flentem, respiciens filiam suam ait: 'Nata dulcis, peccasti, quod, dum vis nomen 
et casus adolescentis agnoscere, veteres ei renovasti dolores. Ergo, dulcis et sapiens filia, ex quo 
agnovisti veritatem, iustum est, ut ei liberalitatem tuam quasi regina ostendas.' Puella vero 
respiciens Apollonium ait: 'Iam noster es, iuvenis, depone maerorem; et quia permittit indulgentia 
patris mei, locupletabo te.' Apollonius vero cum gemitu egit gratias. 

Rex vero videns tantam bonitatem filiae suae valde gavisus est et ait ad eam: 'Nata dulcis, me 
salvum habeas. Iube tibi afferre lyram et aufer iuveni lacrimas et exhilara ad convivium.' Puella 
vero iussit sibi afferri lyram. At ubi eam accepit, cum nimia dulcedine vocis cordarum sonos, melos 
cum voce miscebat. Omnes convivae coeperunt mirari dicentes: 'Non potest esse melius, non esse 
dulcius plus isto, quod audivimus!' 

Inter quos solus tacebat Apollonius. Ad quem rex ait: 'Apolloni, foedam rem facis. Omnes 
filiam meam in arte musica laudant, quare tu solus tacendo vituperas?' Apollonius ait: 'Domine rex, 
si permittis, dicam, quod sentio: filia enim tua in artem musicam incidit, sed non didicit. Denique 
iube mihi dari lyram, et statim scies, quod ante nesciebas.' Rex Archistrates dixit: 'Apolloni, ut 
intelligo, in omnibus es locuples.' 

Et induit statum et corona caput coronavit et accipiens lyram introivit triclinium. Et ita fecit, ut 
discumbentes non Apollonium, sed Apollinem existimarent. Atque ita facto silentio <arripuit 
plectrum, animumque accomodat artio Miscetur vox cantu modulata cordis. Discumbentes una cum 
rege in laude clamare coeperunt et dicere: 'Non potest melius, non potest dulcius!' 

Post haec deponens lyram ingreditur in comico habitu et mirabili manu et saltu inauditas actiones 
expressit. Post haec induit tragicum: et nihilominus admirabiliter complacuit ita, ut omnes amici 
regis et hoc se numquam audisse testarentur nec vidisse. 

17 Inter haec filia regis, ut vidit iuvenem omnium artium studiorumque esse cumulatum, vulneris 
saevo capitur igne. Incidit in amorem infinitum. Et finito convivio sic ait puella ad patrem suum: 

'Permiseras mihi paulo ante, ut, si quid voluissem, de tuo tamen, Apollonio darem, rex et pater 
optime!’ Cui dixit: 'Et permisi et permitto et opto.' 

Permisso sibi a patre, quod ipsa ultro praestare volebat, intuens Apollonium ait: 'Apolloni 
magister, accipe indulgentia patris mei ducenta talenta auri, argenti pondera XL, servos XX et 
vestem copiosissimam.' Et intuens famulos, quos donaverat, dixit: 'Afferte quaequae promisi, et 
praesentibus omnibus exponite in triclinio!' Laudant omnes liberalitatem puellae. Peractoque 
convivio levaverunt se universi; vale dicentes regi et reginae discesserunt. 

Ipse quoque Apollonius ait: 'Bone rex, miserorum misericors, et tu, regina amatrix studiorum, 
valete.' Et haec dicens respiciens famulos, quos illi puella donaverat, ait: 'Tollite, famuli, haec quae 
mihi regina donavit: aurum, argentum et vestem; et eamus hospitalia quaerentes.' Puella vero 
timens, ne amatum non videns torqueretur, respexit patrem suum et ait: 'Bone rex, pater optime, 
placet tibi, ut hodie Apollonius a nobis locupletatus abscedat, et quod illi dedisti, a malis hominibus 
ei rapiatur?' Cui rex ait: 'Bene dicis, domina; iube ergo ei dari unam zaetam, ubi digne quiescat.' 
Accepta igitur mansione Apollonius bene acceptus requievit, agens deo gratias, qui ei non denegavit 
regem consolatorem. 

18 Sed <regina> sui <iam dudum saucia cura> Apolloni figit in <pectore vultus verbaque>, cantusque 
memor credit <genus esse deorurm. Nec somnum oculis nec <membris dat cura quieterm. Vigilans 
primo mane inumpit cubiculum patris. Pater videns filiam ait: 'Filia dulcis, quid est quod tam mane 
praeter consuetudinem vigilasti?' Puella ait: 'Hesterna studia me excitaverunt. Peto itaque, pater, ut 
me tradas hospiti nostro Apollonio studiorum percipiendorum gratia.’ Rex vero gaudio plenus iussit 
ad se iuvenem vocari. Cui sic ait: 'Apolloni, studiorum tuorum felicitatem filia mea a te discere 
concupivit. Peto itaque, ut desiderio natae meae parueris, et iuro tibi per regni mei vires: quidquid 
tibi iratum abstulit mare, ego in terris restituam.’ Apollonius hoc audito docet puellam, sicuti et ipse 
didicerat. 

Interposito brevi temporis spatio, cum non posset puella ulla ratione vulnus amoris tolerare, in 
multa infirmitate membra prostravit fluxa, et coepit iacere imbecillis in toro. Rex ut vidit filiam 
suam subitaneam valitudinem incurrisse, sollicitus adhibet medicos, qui temptantes venas tangunt 
singulas corporis partes, nec omnino inveniunt aegritudinis causas. 

19 Rex autem post paucos dies tenens Apollonium manu forum petit et cum eo deambulavit. 
Iuvenes scolastici III nobilissimi, qui per longum tempus filiam eius petebant in matrimonium, 
pariter omnes una voce salutaverunt eum. Quos videns rex subridens ait illis: 'Quid est hoc, quod 
una voce me pariter salutastis?' Unus ex ipsis ait: 'Petentibus nobis filiam vestram in matrimonium 
tu saepius nos differendo fatigas: propter quod hodie una simul venimus. Elige ex nobis, quem vis 
habere generum.' 

Rex ait: 'Non apto tempore me interpellastis; filia enim mea studiis vacat et prae amore 
studiorum imbecillis iacet. Sed ne videar vos diutius differre, scribite in codicellos nomina vestra et 
dotis quantitatem; et dirigo ipsos codicellos fdiae meae, et illa sibi eligat, quem voluerit habere 
maritum.' Illi tres itaque iuvenes scripserunt nomina sua et dotis quantitatem. Rex accepit codicellos 
anuloque suo signavit datque Apollonio dicens: 'Tolle, magister, praeter tui contumeliam hos 
codicellos et perfer discipulae tuae: hic enim locus te desiderat.' 

20 Apollonius acceptis codicellis pergit domum regiam et introivit cubiculum tradiditque 
codicellos. Puella patris agnovit signaculum. Quae ad amores suos sic ait: 'Quid est, magister, quod 
sic singularis cubiculum introisti?' Cui Apollonius respondit: 'Domina, es nondum mulier et male 
habes! Sed potius accipe codicellos patris tui et lege trium nomina petitorum.' Puella vero reserato 
codicello legit, perlectoque nomen ibidem non legit, quem volebat et amabat. Et respiciens 
Apollonium ait: 'Magister Apolloni, ita tibi non dolet, quod ego nubam?' Apollonius dixit: 'Immo 
gratulor, quod habundantia horum studiorum docta et a me patefacta, deo volente et cui animus tuus 
desiderat, nubas.' Cui puella ait: 'Magister, si amares, utique doleres tuam doctrinam.' 

Et scripsit codicellos et signatos suo anulo iuveni tradidit. Pertulit Apollonius in forum 
tradiditque regi. Accepto codicello rex resignavit et aperuit illum. In quibus rescripserat fdia sua: 
'Bone rex et pater optime, quoniam clementiae tuae indulgentia permittis mihi, dicam: illum volo 
coniugem naufragio patrimonio deceptum. Et si miraris, pater, quod tam pudica virgo tam 
impudenter scripserim: per ceram mandavi, quae pudorem non habet.' 

21 Et perlectis codicellis rex ignorans, quem naufragum diceret, respiciens illos tres iuvenes, qui 
nomina sua scripserant vel qui dotem in illis codicellis designaverant, ait illis: 'Quis vestrum 
naufragium fecit?' Unus vero ex iis Ardalio nomine dixit: 'Ego'. Alius ait: 'Tace, morbus te consumit 
nec salvus es, cum scio te coaetaneum meum et mecum litteris eruditum, et portam civitatis 
numquam existi! Ubi ergo naufragium fecisti?' 

Et cum rex non inveniret, quis eorum naufragium fecisset, respiciens Apollonium ait: 'Tolle, 
magister Apolloni, hos codicellos et lege. Potest enim fieri, ut, quod ego non inveni, tu intelligas, 
quia praesens fuisti.' 

Apollonius accepto codicello legit et, ut sensit se a regina amari, erubuit. Et rex tenens ei 
manum paululum secessit ab eis iuvenibus et ait: 'Quid est, magister Apolloni, invenisti naufragum?' 
Apollonius ait: 'Bone rex, si permittis, inveni.' Et his dictis videns rex faciem eius roseo colore 
perfusam, intellexit dictum et ait gaudens: 'Quod filia mea cupit, hoc est et meum votum. Nihil enim 
in huiusmodi negotio sine deo agi potest.' Et respiciens illos tres iuvenes ait: 'Certe dixi vobis, quia 
non apto tempore interpellastis. Ite, et dum tempus fuerit, mittam ad vos.' Et dimisit eos a se. 

22 Et tenens manum iam genero, non hospiti, ingreditur domum regiam. Ipso autem Apollonio 
relicto rex solus intrat ad filiam suam dicens: 'Dulcis nata, quem tibi elegisti coniugem?' Puella vero 
prostravit se ad pedes patris sui et ait: 'Pater carissime, quia cupis audire natae tuae desiderium: 
illum volo coniugem et amo, patrimonio deceptum et naufragum, magistrum meum Apollonium; cui 
si non me tradideris, a praesenti perdes filiam!' Et cum rex filiae non posset ferre lacrimas, erexit 
eam et alloquitur dicens: 'Nata dulcis, noli de aliqua re cogitare, quia talem concupisti, ad quem 
ego, ex quo eum vidi, tibi coniungere optavi. Sed ego tibi vere consentio, quia et ego amando factus 
sum pater.' 

Et exiens foras respiciens Apollonium ait: 'Magister Apolloni, quia scrutavi filiam meam, quid 
ei in animo resideret nuptiarum causa, lacrimis fusis multa inter alia mihi narravit dicens et adiurans 
me ait: duraveras magistro meo Apollonio, ut, si desideriis meis vel doctrinis paruisset, dares illi, 
quidquid iratum abstulit mare. Modo vero, quia paruit tuis praeceptis et obsequiis ab ipso tibi factis 
et meae voluntati in doctrinis, aurum, argentum, vestes, mancipia aut possessiones non quaerit, nisi 
solum regnum, quod putaverat perdidisse, tuo sacramento per meam iunctionem hoc ei tradas!) 
Unde, magister Apolloni, peto, ne nuptias filiae meae fastidio habeas!' Apollonius ait: 'Quod a deo 
est, sit, et si tua est voluntas, impleatur!' 

23 Rex ait: 'Diem nuptiarum sine mora statuam.' Postera vero die vocantur amici, invocantur 
vicinarum urbium potestates, viri magni atque nobiles. Quibus convocatis in unum pariter rex ait: 
'Amici, scitis, quare vos in unum congregaverim?' Qui respondentes dixerunt: 'Nescimus.' Rex ait: 
'Scitote filiam meam velle nubere Tyrio Apollonio. Peto, ut omnibus sit laetitia, quia filia mea 
sapientissima sociatur viro prudentissimo.' Inter haec diem nuptiarum sine mora indicit et, quando 
in unum se coniungerent, praecepit. Quid multa? Dies supervenit nuptiarum, omnes laeti atque 
alacres in unum conveniunt. Gaudet rex cum filia, gaudet et Tyrius Apollonius, qui talem meruit 
habere coniugem. Celebrantur nuptiae regio more, decora dignitate. Gaudet universa civitas, 
exultant cives, peregrini et hospites; fit magnum gaudium in citharis, lyris et canticis et organis 
modulatis cum vocibus. 

Peracta laetitia ingens amor fit inter coniuges, mirus affectus, incomparabilis dilectio, inaudita 
laetitia, quae perpetua caritate complectitur. 

24 Interpositis autem diebus atque mensibus, cum haberet puella mense iam sexto ventriculum 
deformatum, advenit eius sponsus rex Apollonius. Cum spatiatur in litore, iuncta sibi puellula, vidit 
navem speciosissimam, et dum utrique eam laudarent pariter, recognovit eam Apollonius de sua 
esse patria. Conversus ait ad gubernatorem: 'Dic mihi, si valeas, unde venisti?' Gubernator ait: 'De 
Tyro'. Apollonius ait: 'Patriam meam nominasti.' Ad quem gubernator ait: 'Ergo tu Tyrius es?' 
Apollonius ait: 'Ut dicis; sic sum.' Gubernator ait: 'Vere mihi dignare dicere: noveras aliquem 

patriae illius principem, Apollonium nomine?' Apollonius ait: 'Ut me ipsum, sic illum novi.' 
Gubernator non intellexit dictum et ait: 'Sic ego rogo, ut ubicumque eum videris, dic illi: Laetare et 
gaude, quia rex saevissimus Antiochus cum fdia sua concumbens dei fulmine percussus est; opes 
autem et regnum eius servantur regi Apollonio.' 

Apollonius autem ut audivit, gaudio conversus dixit ad coniugem: 'Domina, quod aliquando 
mihi naufrago credideras, modo comproba! Peto itaque, coniunx carissima, ut me permittas 
proficere et regnum devotum percipere.' Coniunx vero eius, ut audivit eum velle proficere, profusis 
lacrimis ait: 'Care coniunx, si alicubi in longinquo esses itinere constitutus, certe ad partum meum 
festinare debueras; nunc vero, cum sis praesens, disponis me derelinquere? Pariter navigemus: 
ubicumque fueris seu in terris seu in mari, vita vel mors ambos nos capiat!' 

Et haec dicens puella venit ad patrem suum, cui sic ait: 'Care genitor, laetare et gaude, quia 
saevissimus rex Antiochus cum filia sua concumbens a deo percussus est, opes autem eius cum 
diademate coniugi meo servatae sunt. Propter quod rogo te satis animo lugenti, permittas mihi 
navigare cum viro meo. Et ut libentius mihi permittas: unam remittis, en duas recipies.' 

25 Rex vero, ut audivit omnia, gaudens atque exhilaratus est et continuo iubet naves adduci in 
litore et omnibus bonis impleri. Praeterea nutricem eius nomine Lycoridem et obstetricem 
peritissimam propter partum eius simul navigare iussit. Et data profectoria deduxit eos ad litus, 
osculatur filiam et generum et ventum eis optat prosperum. Reversus est rex ad palatium. 
Apollonius vero ascendit naves cum multa familia multoque apparatu atque copia, et flante vento 
certum iter navigant. 

Qui dum per aliquantos dies totidemque noctes Austri ventorum flatibus diu pelago 
detinerentur, nono mense cogente Lucina enixa est puella. Sed secundis rursum redeuntibus 
coagulato sanguine conclusoque spiritu subito defuncta est. 

Quod cum videret familia cum clamore et ululatu magno, cucurrit Apollonius et vidit coniugem 
suam iacentem exanimem, scidit a pectore vestes unguibus et primas suae adulescentiae discerpit 
barbulas et lacrimis profusis iactavit se super corpus eius et coepit amarissime flere atque dicere: 
'Cara coniunx et unica regis filia, quid fuit de te? Quid respondebo pro te patri tuo aut quid de te 
proloquar, qui me naufragum suscepit pauperem et egenum?’ 

Et cum haec et his similia defleret atque ploraret fortiter, introivit gubernius, qui sic ait: 
'Domine, tu quidem pie facis, sed navis mortuum sufferre non potest. Iube ergo corpus in pelagus 
mitti, ut possimus undarum fluctus evadere.' Apollonius vero dictum aegre ferens ait ad eum: 'Quid 
narras, pessime hominum? Placet tibi, ut eius corpus in pelagus mittam, qui me naufragum suscepit 
et egenum?' 

Erant ex servis eius fabri, quibus convocatis secari et conpaginari tabulas, rimas et foramina 
picari praecepit et facere loculum amplissimum et carta plumbea obturari iubet eum inter iuncturas 
tabularum. Quo perfecto loculo regalibus ornamentis ornat puellam, in loculo composuit, et XX 
sestertia auri ad caput eius posuit. Dedit postremo osculum funeri, effudit super eam lacrimas et 
iussit infantem tolli et diligenter nutriri, ut haberet in malis suis aliquod solatium et pro filia sua 
neptem regi ostenderet. 

26 Iussit loculum mitti in mare cum amarissimo fletu. Tertia die eiciunt undae loculum: venit ad 
litus Ephesiorum, non longe a praedio cuiusdam medici, qui in illa die cum discipulis suis 
deambulans iuxta litus vidit loculum effusis fluctibus iacentem et ait famulis suis: 'Tollite hunc 
loculum cum omni diligentia et ad villam afferte!' Quod cum fecissent famuli, medicus libenter 
aperuit et vidit puellam regalibus ornamentis ornatam, speciosam valde et in falsa morte iacentem et 
ait: 'Quantas putamus lacrimas hanc puellam suis parentibus reliquisse!' Et videns subito ad caput 
eius pecuniam positam et subtus codicillos scriptos ait: 'Perquiramus, quid desiderat aut mandat 
dolor.’ 

Qui cum resignasset, invenit sic scriptum <Quicumque hunc loculum invenerit habentem in eo 
XX sestertia auri, peto ut X sestertia habeat, X vero funeri impendat. Hoc enim corpus multas 
dereliquit lacrimas et dolores amarissimos. Quodsi aliud fecerit, quam dolor exposcit, ultimus 
suorum decidat, nec sit, qui corpus suum sepulturae commendet). 

Perlectis codicillis ad famulos ait: 'Praestetur corpori, quod imperat dolor! Iuravi itaque per spem 
vitae meae in hoc funere amplius me erogaturum, quam dolor exposcit.' Et haec dicens iubet 
continuo instrui rogum. 

Sed dum sollicite atque studiose rogus aedificatur atque componitur, supervenit discipulus 
medici, aspectu adulescens, sed, quantum ingenio, senex. Hic cum vidisset speciosum corpus super 
rogum poni, intuens magistrum ait: 'Unde hoc novum nescio quod funus?' Magister ait: 'Bene 
venisti, haec enim hora te expectat. Tolle ampullam unguenti et, quod est supremum, defunctae 
corpori puellae superfunde.' 

At vero adulescens tulit ampullam unguenti et ad lectum devenit puellae et detraxit a pectore vestes, 

unguentum fudit et omnes artus suspiciosa manu retractat, sentitque a praecordiis pectoris 
torporis quietem. Obstupuit iuvenis, quia cognovit puellam in falsa morte iacere. Palpat venarum 
indicia, rimatur auras narium; labia labiis probat: sentit gracile spirantis vitam prope luctare cum 
morte adultera et ait: 'Supponite faculas per IIII partes.' Quod cum fecissent, tentat lentas igne 
supposito retrahere manus, et sanguis ille, qui coagulatus fuerat, per unctionem liquefactus est. 

27 Quod ut vidit iuvenis, ad magistrum suum currit et ait: 'Magister, puella, quam credis esse 
defunctam, vivit. Et ut facilius mihi credas, spiritum praeclusum patefaciam.' Adhibitis secum 

viribus tulit puellam in cubiculo suo et posuit super lectulum, velum divisit, calefecit oleum, 
madefecit lanam et effudit super pectus puellae. Sanguis vero ille, qui intus a perfrictione 
coagulatus fuerat, accepto tepore liquefactus est coepitque spiritus praeclusus per medullas 
descendere. Venis itaque patefactis aperuit puella oculos et recipiens spiritum, quem iam perdiderat, 
leni et balbutienti sermone ait: 'Deprecor itaque, medice, ne me contingas aliter, quam oportet 
contingere: uxor enim regis sum et regis filia.’ 

Iuvenis ut vidit, quod in arte viderat, quod magistrum fallebat, gaudio plenus vadit ad 
magistrum suum et ait: 'Veni, magister, en discipuli tui apodixin.' Magister introivit cubiculum et, ut 
vidit puellam iam vivam, quam mortuam putabat, ait discipulo suo: 'Probo artem, peritiam laudo, 
miror diligentiam. Sed audi, discipule: nolo te artis beneficium perdidisse; accipe mercedem. Haec 
enim puella secum attulit pecuniam.' Et dedit ei decem sestertia auri; et iussit puellam salubribus 
cibis et fomentis recreari. 

Post paucos dies, ut cognovit eam regio genere esse ortam, adhibitis amicis in filiam suam sibi 
adoptavit. Ut rogavit cum lacrimis, ne ab aliquo contingeretur, exaudivit eam et inter sacerdotes 
Dianae feminas seclusit et collocavit, ubi omnes virgines inviolabiliter servabant castitatem. 

28 Inter haec Apollonius cum navigat ingenti luctu, gubernante deo applicuit Tharsos, descendit 
ratem et petivit domum Stranguillionis et Dionysiadis. Qui cum eos salutavisset, omnes casus suos 
eis dolenter exposuit et ait: 'Quantum in amissam coniugem flebam, tantum in servatam mihi filiam 
consolabor. Itaque, sanctissimi hospites, quoniam ex amissa coniuge regnum, quod mihi servabatur, 
nolo accipere neque reverti ad socerum, cuius in mari perdidi filiam, sed fungar potius opera 
mercatus, commendo vobis filiam meam: cum filia vestra nutriatur et eam cum bono et simplici 
animo suscipiatis atque patriae nomine eam cognominetis Tharsiam. Praeterea et nutricem uxoris 
meae nomine Lycoridem vobis commendo pariter et volo, ut filiam meam nutriat atque custodiat.’ 
His dictis tradidit infantem, dedit aurum, argentum et pecunias nec non et vestes pretiosissimas, et 
iuravit fortiter nec barbam nec capillos nec ungues dempturum, nisi prius filiam suam nuptui 
traderet. At illi stupentes, quod tam graviter iurasset, cum magna fide se puellam educaturos 
promittunt. Apollonius vero commendata filia navem ascendit altumque pelagus petens ignotas et 
longinquas Aegypti regiones devenit. 

29 Itaque puella Tharsia facta quinquennis traditur studiis artium liberalibus, et filia eorum cum ea 
docebatur: et ingenio et in auditu et in sermone et in morum honestate docentur. 

Cumque Tharsia ad XIIII annorum aetatem venisset, reversa de auditorio invenit nutricem suam 
subitaneam valitudinem incurrisse, et sedens iuxta eam casus infirmitatis eius explorat. Nutrix vero 
eius elevans se dixit ei: 'Audi aniculae morientis verba suprema, domina Tharsia; audi et pectori tuo 
manda. Interrogo namque te, quem tibi patrem aut matrem aut patriam esse existimas?' 

Puella ait: 'Patriam Tharsos, patrem Stranguillionem, matrem Dionysiadem.' Nutrix vero eius 
ingemuit et ait: 'Audi, domina mea Tharsia, stemmata originis tuorum natalium, ut scias, quid post 
mortem meam facere debeas. Est tibi patria Tyrus, pater nomine Apollonius, mater vero Archistratis 
regis filia. Dum mater tua enixa est, statim redeuntibus secundis praeclusoque spiritu ultimum fati 
signavit diem. Quam pater tuus facto loculo cum ornamentis regalibus et XX sestertiis auri in mare 
demisit, ut, ubi fuisset delata, ipsa testis sibi esset. Naves quoque luctantibus ventis cum patre tuo 
lugente et te in cunabulis posita pervenerunt ad hanc civitatem. His ergo hospitibus, Stranguillioni 
et Dionysiadi, te commendavit pariter cum vestimentis regalibus et sic votum faciens se neque 
capillos dempturum neque ungues, donec te nuptui traderet. Nunc ergo, post mortem meam, si 
quando tibi hospites tui, quos tu parentes appellas, forte aliquam iniuriam fecerint, ascende in 
forum, et invenies statuam patris tui Apollonii: apprehende statuam et proclama: <Ipsius sum filia, 
cuius est haec statua! > Cives vero memores beneficiorum patris tui Apollonii liberabunt te e 
necessitate.' 

30 Cui Tharsia ait: 'Cara nutrix, testor deum, quod si fortasse aliqui casus mihi evenissent, 
antequam haec mihi referres, penitus ego nescissem stirpem nativitatis meae!' Et cum haec 
adinvicem confabularentur, nutrix in gremio puellae emisit spiritum. Puella vero corpus nutricis 
suae sepulturae mandavit, lugens eam anno. Et deposito luctu induit priorem dignitatem et petiit 
scolam suam et ad studia liberalia reversa non prius sumebat cibum, nisi primo monumentum 
intraret ferens ampullam vini et coronas. Et ibi manes parentum suorum invocabat. 

31 Et dum haec aguntur, quodam die feriato Dionysias cum filia sua nomine Philomusia et Tharsia 
puella transibat per publicum. Videntes omnes cives speciem Tharsiae ornatam, omnibus civibus et 
honoratis miraculum apparebat, atque omnes dicebant: 'Felix pater, cuius filia est Tharsia, illa vero, 
quae adhaeret lateri eius, multum turpis est atque dedecus.' 

Dionysias vero, ut audivit laudare Tharsiam et suam vituperare filiam in insaniae furorem 
conversa est. Et sedens sola coepit cogitare taliter: 'Pater eius Apollonius, ex quo hinc profectus est, 
habet annos XIIII et nunquam venit ad suam recipiendam filiam nec nobis misit litteras. Puto, quia 
mortuus est aut in pelago periit. Nutrix vero eius decessit. Neminem habeo aemulum. Non potest 
fieri nisi ferro aut veneno tollam illam de medio; et ornamentis eius filiam meam ornabo.' 

Et dum haec secum cogitat, nuntiatur ei villicum venisse nomine Theophilum. Quem ad se 
convocans ait: 'Si cupis habere libertatem cum praemio, tolle Tharsiam de medio.' Villicus ait: 'Quid 
enim peccavit virgo innocens?' Scelesta mulier ait: 'Iam mihi non pares? Tantum fac, quod iubeo. 
Sin alias, sentias esse contra te iratos dominum et dominam.' Villicus ait: 'Et qualiter hoc potest 
fieri?' Scelesta mulier ait: 'Consuetudo sibi est, ut mox cum de scola venerit, non prius cibum sumat, 
antequam monumentum suae nutricis intraverit. Oportet te ibi cum pugione abscondere, et eam 

venientem interfice et proice coipus eius in mare. Et cum adveneris et de hoc facto nuntiaveris, cum 
praemio libertatem accipies.' 

Villicus tulit pugionem et latere suo celat et intuens caelum ait: 'Deus, ego non merui libertatem 
accipere nisi per effusionem sanguinis virginis innocentis?' Et haec dicens suspirans et flens ibat ad 
monumentum nutricis Tharsiae et ibi latuit. 

Puella autem rediens de scola solito more fudit ampullam vini et ingressa monumentum posuit 
coronas supra, et dum invocat manes parentum suorum, villicus impetum fecit et aversae puellae 
capillos apprehendit et eam iactavit in terram. Et cum eam vellet percutere, ait ad eum puella: 
'Theophile, quid peccavi, ut manu tua innocens virgo moriar?' Cui villicus ait: 'Tu nihil peccasti, sed 
pater tuus peccavit Apollonius, qui te cum magna pecunia et vestimentis regalibus reliquit 
Stranguillioni et Dionysiadi. 'Quod puella audiens eum cum lacrimis deprecata est: 'Vitae meae spes 
aut solatium, permitte me testari dominum!' Cui villicus ait: 'Testare. Et deus ipse scit voluntate me 
hoc scelus non facere.' 

32 Itaque puella cum dominum deprecatur, subito advenerunt piratae et videntes hominem armata 
manu velle eam percutere, exclamaverunt dicentes: 'Parce, barbare, parce et noli occidere! Haec 
enim nostra praeda est et non tua victima!' Sed ut audivit villicus vocem, eam dimittit et fugit et 
coepit latere post monumentum. Piratae applicantes ad litus tulerunt virginem et colligantes altum 
petierunt pelagus. 

Villicus post moram rediit, et ut vidit puellam raptam a morte, deo gratias egit, quod non fecit 
scelus. Et reversus ad dominam suam ait: 'Quod praecepisti, factum est; comple, quod mihi 
promiseras.' Scelesta mulier ait: 'Homicidium fecisti; insuper et libertatem petis? Revertere ad 
villam et opus tuum facito, ne iratos dominum et dominam sentias!' Villicus itaque, ut audivit, 
elevans ad caelum oculos dixit: 'Tu scis, deus, quod non feci scelus. Esto iudex inter nos.' Et ad 
villam suam abiit. 

Tunc Dionysias apud semet ipsam consiliata pro scelere quod excogitaverat, quomodo possit 
facinus illud celare, ingressa ad maritum suum Stranguillionem sic ait: 'Care coniunx, salva 
coniugem, salva filiam nostram. Vituperia in grandem me furiam concitaverunt et insaniam, 
subitoque aput me excogitavi dicens: <Ecce iam sunt anni plus XIIII, ex quo nobis suus pater 
commendavit Tharsiam, et numquam salutarias nobis misit litteras: forsitan aut afflictione luctus est 
mortuus aut certe inter fluctus maris et procellas periit. Nutrix vero eius defuncta est. Nullum habeo 
aemulum. Tollam Tharsiam de medio et eius ornamentis nostram ornabo filiam.) Quod et factum 
esse scias. Nunc vero propter civium curiositatem ad praesens indue vestes lugubres, sicut ego 
facio, et falsis lacrimis dicamus eam subito dolore stomachi fuisse defunctam. Hic prope in 
suburbio faciamus rogum maximum, ubi dicamus eam esse positam.' 

Stranguillio ut audivit, tremor et stupor in eum irruit, et ita respondit: 'Equidem da mihi vestes 
lugubres, ut lugeam me, qui talem sum sortitus sceleratam coniugem. Heu mihi! Pro dolor!' inquit, 
'Quid faciam, quid agam de patre eius, quem primo cum suscepissem, cum civitatem istam a morte 
et periculo famis liberavit, meo suasu egressus est civitatem; propter hanc civitatem naufragium 
incidit, mortem vidit, sua perdidit, exitium penuriae perpessus est: a deo vero in melius restitutus 
malum pro bono quasi pius non excogitavit neque ante oculos illud habuit, sed omnia oblivioni 
ducens, insuper adhuc memor nostri in bono, fidem eligens, remunerans nos et pios aestimans, 
filiam suam nutriendam tradidit, tantam simplicitatem et amorem circa nos gerens, ut civitatis 
nostrae filiae suae nomen imponeret. Heu mihi, caecatus sum! Lugeam me et innocentem virginem, 
qui iunctus sum ad pessimam venenosamque serpentem et iniquam coniugem.' Et in caelum levans 
oculos ait: 'Deus, tu scis, quia purus sum a sanguine Tharsiae, et requiras et vindices illam in 
Dionysiade!' Et intuens uxorem suam ait: 'Quo, inimica dei, celare poteris hoc nefandum facinus?' 

Dionysias vero induit se et filiam suam vestes lugubres, falsasque fundit lacrimas et cives ad se 
convocat, quibus ait: 'Carissimi cives, ideo vos clamavimus, quia spem luminum et labores et exitus 
annorum nostrorum perdidimus: id est, Tharsia, quam bene nostis, nobis cruciatus et fletus reliquit 
amarissimos; quam digne sepelire fecimus.' Tunc pergunt cives, ubi figuratum fuerat sepulcrum a 
Dionysiade, et pro meritis ac beneficiis Apollonii, patris Tharsiae, fabricantes rogum ex aere conlato 
inscripserunt taliter: D. M. CIVES THARSI THARSIAE VIRGINI BENEFICIIS TYRII 
APOLLONII. 

33 Igitur qui Tharsiam rapuerunt, advenerunt in civitatem Mytilenam. Deponiturque inter cetera 
mancipia et venalis in foro proponitur. Audiens autem hoc leno, vir infaustissimus, nec virum nec 
mulierem voluit emere nisi Tharsiam puellam, et coepit contendere, ut eam emeret. Sed Athenagora 
nomine, princeps eiusdem civitatis, intelligens nobilem et sapientem et pulcherrimam virginem ad 
venalia positam, obtulit decem sestertia auri. Sed leno XX dare voluit. Athenagora obtulit XXX, 
leno XL, Athenagora L, leno LX, Athenagora LXX, leno LXXX, Athenagora LXXXX, leno in 
praesenti dat C sestertia auri et dicit: 'Si quis amplius dederit, X dabo supra.’ Athenagora ait: 'Ego si 
cum hoc lenone contendere voluero, ut unam emam, plurium venditor sum. Sed permittam eum 
emere, et cum ille eam in prostibulo posuerit, intrabo prior ad eam et eripiam nodum virginitatis 
eius vili pretio, et erit mihi ac si eam emerim.' 

Quid plura? Addicitur virgo lenoni, a quo introducitur in salutatorio, ubi habebat Priapum 
aureum gemmis et auro reconditum, et ait ad eam: 'Adora numen praesentissimum meum.' Puella 
ait: 'Numquid Lampsacenus es?' Leno ait: 'Ignoras, misera, quia in domum avari lenonis incurristi?' 
Puella vero, ut haec audivit, toto corpore contremuit et prosternens se pedibus eius dixit: 'Miserere 

mei, domine, succurre virginitati meae! Et rogo te, ne velis hoc corpusculum sub tam turpi titulo 
prostituere!' 

Cui leno ait: 'Alleva te, misera: tu autem nescis, quia apud lenonem et tortorem nec preces nec 
lacrimae valent.' Et vocavit ad se villicum puellarum et ait ad eum: 'Cella ornetur diligenter, in qua 
scribatur titulus: Qui Tharsiam virginem violare voluerit, dimidiam auri libram dabit; postea vero 
singulos aureos populo patefit.’ Fecit villicus, quod iusserat ei dominus suus leno. 

34 Tertia die antecedente turba cum symphoniacis ducitur ad lupanar. Sed Athenagora princeps 
affuit prior et velato capite ingreditur ad lupanar. Sed dum fuisset ingressus, sedit; et advenit Tharsia 
et procidit ad pedes eius et ait: 'Miserere mei! Per iuventutem tuam te deprecor, ne velis me violare 
sub tam turpi titulo. Contine impudicam libidinem et audi casus infelicitatis meae vel originem 
stemmatum considera.’ Cui cum universos casus suos exposuisset, princeps confusus est et pietate 
ductus vehementer obstupuit et ait ad eam: 'Erige te. Scimus fortunae casus: homines sumus. Habeo 
et ego filiam virginem, ex qua similem possum casum metuere.' Haec dicens protulit XL aureos et 
dedit in manu virginis et dicit ei: 'Domina Tharsia, ecce habes plus, quam virginitas tua expostulat. 
Advenientibus age similiter, quousque liberaberis.' Puella vero profusis lacrimis ait: Ago pietati 
tuae maximas gratias.' 

Quo exeunte collega suus affuit et ait: Athenagora, quomodo tecum novicia?' Athenagora ait: 
'Non potest melius; usque ad lacrimas!' Et haec dicens eum subsecutus est. Quo introeunte 
insidiabatur, exitus rerum videre. Ingresso itaque illo Athenagora foris stabat. Solito more puella 
claudit ostium. Cui iuvenis ait: 'Si salva sis, indica mihi, quantum dedit ad te iuvenis, qui ad te 
modo introivit?' Puella ait: 'Quater denos mihi aureos dedit.' Iuvenis ait: 'Malum illi sit! Quid 
magnum illi fuisset, homini tam diviti, si libram auri tibi daret integram? Ut ergo scias me esse 
meliorem, tolle libram auri integram.' Athenagora vero de foris stans dicebat: 'Quantum plus dabis, 
plus plorabis!' Puella autem prostravit se ad eius pedes et similiter casus suos exposuit; confudit 
hominem et avertit a libidine. Et ait iuvenis ad eam: Alleva te, domina! Et nos homines sumus, 
casibus subiacentes.' Puella ait: Ago pietati tuae maximas gratias.' 

35 Et exiens foris invenit Athenagoram ridentem et ait: 'Magnus homo es! Non habuisti, cui 
lacrimas tuas propinares!' Et adiurantes se invicem, ne alicui proderent, aliorum coeperunt 
expectare exitum. Quid plura? Illis expectantibus per occultum aspectum omnes, quicumque 
inibant, dantes singulos aureos plorantes abscedebant. 

Facta autem huius rei fine obtulit puella pecuniam lenoni dicens: 'Ecce pretium virginitatis 
meae.' Et ait ad eam leno: 'Quantum melius est hilarem te esse et non lugentem! Sic ergo age, ut 
cotidie mihi latiores pecunias adferas.' Item ait ad eum altera die: 'Ecce pretium virginitatis meae, 
quod similiter precibus et lacrimis collegi, et custodio virginitatem meam.' Hoc audito iratus est 

leno eo, quod virginitatem suam servaret, et vocat ad se vilicum puellarum et ait ad eum: 'Sic te tam 
neglegentem esse video, ut nescias Tharsiam virginem esse? Si enim virgo tantum adfert, quantum 
mulier? Duc eam ad te et tu eripe nodum virginitatis eius!' 

Statim eam vilicus duxit in suum cubiculum et ait ad eam: 'Verum mihi dic, Tharsia, adhuc 
virgo es?' Tharsia puella ait: 'Quamdiu vult deus, virgo sum.' Vilicus ait: 'Unde ergo his duobus 
diebus tantam pecuniam obtulisti?' Puella dixit: 'Lacrimis meis, exponens ad omnes universos casus 
meos; et illi dolentes miserentur virginitati meae.' Et prostravit se ad pedes eius et ait: 'Miserere 
mei, domine, subveni captivae regis filiae!' Cumque ei universos casus suos exposuisset, motus 
misericordia ait ad eam: 'Nimis avarus est iste leno; nescio, si tu possis virgo permanere.' 

36 Puella respondit: 'Habeo auxilium studiorum liberalium, perfecte erudita sum; similiter et lyrae 
pulsum modulanter inlido. Iube crastina die in frequenti loco poni scamna, et facundia sermonis mei 
spectaculum praebeo; deinde plectro modulabor et hac arte ampliabo pecunias cotidie.' Quod cum 
fecisset vilicus, tanta populi adclamatio tantusque amor civitatis circa eam excrebuit, ut et viri et 
feminae cotidie ei multa conferrent. 

Athenagora autem princeps memoratam Tharsiam integrae virginitatis et generositatis ita iam 
custodiebat ac si unicam suam filiam, ita ut vilico multa donaret et commendaret eam. 

37 Et cum haec Mutilena aguntur, venit Apollonius post quattuordecim annos ad civitatem 
Tharsiam ad domum Stranguillionis et Dionysiadis. Quem videns Stranguillio de longe perrexit 
cursu rapidissimo ad uxorem suam dicens ei: 'Certe dixeras Apollonium perisse naufragio; et ecce 
venit ad repetendam filiam suam. Quid dicturi sumus patri de filia, cuius nos fuimus parentes?' 
Scelerata mulier hoc audito toto corpore contremuit et ait: 'Miserere, ut dixi, coniunx, tibi confiteor: 
dum nostram diligo, alienam perdidi filiam. Nunc ergo ad praesens indue vestes lugubres, et fictas 
fundamus lacrimas et dicamus eam subito dolore stomachi interisse. Qui cum nos tali habitu viderit, 
credet.' 

Et dum haec aguntur, intrat Apollonius domum Stranguillionis, a fronte comam aperit, 
hispidam ab ore removit barbam. Ut vidit eos lugubri veste ait: 'Hospites fidelissimi, si tamen in 
vobis hoc nomen permanet, ut quid in adventu meo largas effunditis lacrimas? Ne forte istae 
lacrimae non sint vestrae, sed meae propriae?' Scelerata mulier ait cum lacrimis: 'Utinam quidem 
istum nuntium alius ad aures vestras referret, et non ego aut coniunx meus! Nam scito Tharsiam 
filiam tuam a nobis subitaneo dolore stomachi fuisse defunctam.' Apollonius ut audivit, 
tremebundus toto corpore expalluit diuque maestus constitit. Sed postquam recepit spiritum, intuens 
mulierem sic ait: 'Tharsia filia mea ante paucos dies decessit: numquid pecunia aut ornamenta aut 
vestes perierunt?' 

38 Scelesta mulier haec eo dicente secundum pactum ferens atque reddens omnia sic ait: 'Crede 
nobis, quia, si genesis permisisset, sicut haec omnia damus, ita et fdiam tibi reddidissemus. Et ut 
scias nos non mentiri, habemus huius rei testimonium civium, qui memores beneficiorum tuorum ex 
aere collato fdiae tuae monumentum fecerunt, quod potest tua pietas videre.' Apollonius vero 
credens eam vere esse defunctam ait ad famulos suos 'Tollite haec omnia et ferte ad navem, ego 
enim vado ad filiae meae monumentum.' At ubi pervenit, titulum legit: D. M. CIVES THARSI 
THARSIAE VIRGINI APOLLONII REGIS FILIAE OB BENEFICIVM EIVS PIETATIS CAVSA 
EX AERE CONLATO FECERVNT. 

Perlecto titulo stupenti mente constitit. Et dum miratur se lacrimas non posse fundere, maledixit 
oculos suos dicens: 'O crudeles oculi, titulum natae meae cernitis et lacrimas fundere non potestis! 
O me miserum! Puto, filia mea vivit.’ Et haec dicens rediit ad navem atque ita suos allocutus est 
dicens: 'Proicite me in subsannio navis; cupio enim in undis efflare spiritum, quem in terris non 
licuit lumen videre.' 

39 Proiciens se in subsannio navis sublatis ancoris altum pelagus petiit iam ad Tyrum reversurus. 
Qui dum prosperis ventis navigat, subito mutata est pelagi fides. Per diversa discrimina maris 
iactantur; omnibus deum rogantibus ad Mytilenam civitatem advenerunt. Ibi Neptunalia festa 
celebrabantur. Quod cum cognovisset Apollonius, ingemuit et ait: 'Ergo omnes diem festum 
celebrant praeter me! Sed ne lugens et avarus videar! Sufficit enim servis meis poena, quod me tam 
infelicem sortiti sunt dominum.'Et vocans dispensatorem suum ait ad eum: 'Dona X aureos pueris, 
et eant et emant, quod volunt, et celebrent diem. Me autem veto a quoquam vestrum appellari; quod 
si aliquis vestrum fecerit, crura ei frangi iubeo.' 

Cum igitur omnes nautae Apollonii convivium melius ceteris navibus celebrarent, contigit, ut 
Athenagora, princeps civitatis, qui Tharsiam filiam eius diligebat, deambulans in litore consideraret 
celebritatem navium. Qui dum singulas notat naves, vidit hanc navem e ceteris navibus meliorem et 
ornatiorem esse. Accedens ad navem Apollonii coepit stare et mirari. Nautae vero et servi Apollonii 
salutaverunt eum dicentes: 'Invitamus te, si dignaris, o princeps magnifice.' At ille petitus cum V 
servis suis navem ascendit. Et cum videret eos unanimes discumbere, accubuit inter epulantes et 
donavit eis X aureos et ponens eos supra mensam dixit: 'Ecce, ne me gratis invitaveritis.' Cui omnes 
dixerunt: 'Agimus nobilitati tuae maximas gratias.' Athenagora autem cum vidisset omnes tam 
licenter discumbere nec inter eos maiorem esse, qui provideret, ait ad eos: 'Quod omnes licenter 
discumbitis, navis huius dominus quis est?' Gubernator dixit: 'Navis huius dominus in luctu moratur 
et iacet intus in subsannio navis in tenebris; flet uxorem et filiam.' Quo audito dolens Athenagora 
dixit ad gubernum: 'Dabo tibi duos aureos; et descende ad eum et dic illi: Rogat te Athenagora, 
princeps huius civitatis, ut procedas ad eum de tenebris et ad lucem exeas.' Iuvenis ait: 'Si possum 

de duobus aureis quattuor habere crura' et 'Tam utilem inter nos huic muneri non elegisti nisi me? 
Quaere alium, qui eat, quia iussit, quod, quicumque eum appellaverit, crura ei frangantur.' 
Athenagora ait: 'Hanc legem vobis statuit, non mihi, quem ignorat. Ego autem ad eum descendo. 
Dicite mihi, quis vocatur.' Famuli dixerunt: 'Apollonius.' 

40 Athenagora vero ait intra se audito nomine: 'Et Tharsia Apollonium nominabat patrem.' Et 
demonstrantibus pueris pervenit ad eum. Quem cum vidisset squalida barba, capite horrido et 
sordido in tenebris iacentem, submissa voce salutavit eum: 'Ave, Apolloni.' Apollonius vero putabat 
se a quoquam de suis contemptum esse; turbido vultu respiciens, ut vidit ignotum sibi hominem 
honestum et decoratum, texit furorem silentio. 

Cui Athenagora princeps civitatis ait: 'Scio enim te mirari, sic quod nomine te salutaverim. 
Disce quod princeps huius civitatis sum.’ Et cum Athenagora nullum ab eo audisset sermonem, item 
ait ad eum: 'Descendi de via in litore ad naviculas contuendas et inter omnes naves vidi navem tuam 
decenter ornatam, amabili aspectu. Et dum incedo, invitatus sum ab amicis et nautis tuis. Ascendi et 
libenti animo discubui. Inquisivi dominum navis. Dixerunt te in luctu esse gravi; quod et video. Sed 
pro desiderio, quo veni ad te, procede de tenebris ad lucem et epulare nobiscum paulisper. Spero 
autem de deo, quia dabit tibi post hunc tam ingentem luctum ampliorem laetitiam.' 

Apollonius autem luctu fatigatus levavit caput suum et sic ait: 'Quicumque es, domine, vade, 
discumbe et epulare cum meis ac si cum tuis. Ego vero valde afflictus sum meis calamitatibus, ut 
non solum epulari sed nec vivere desiderarem.' 

Confusus Athenagora subiit de subsannio navis rursus ad navem et discumbens ait: 'Non potui 
domino vestro persuadere, ut ad lucem procederet. Itaque quid faciam, ut eum a proposito mortis 
revocem? Bene mihi venit in mentem: perge, puer, ad lenonem illum et dic ei, ut mittat ad me 
Tharsiam.'Cumque perrexisset puer ad lenonem, haec leno audiens non potuit eum contemnere, licet 
autem contra voluntatem, nolens misit illam. 

Veniente autem Tharsia ad navem videns eam Athenagora ait ad eam: 'Veni huc ad me, Tharsia 
domina; hic est enim ars studiorum tuorum necessaria, ut consoleris dominum navis huius et horum 
omnium, sedentem in tenebris horteris consolationem recipere, et eum provoces ad lucem exire 
lugentem coniugem et filiam. Haec est pietatis causa, per quam dominus hominibus fit propitius. 
Accede ergo ad eum et suade exire ad lucem: forsitan per nos deus vult eum vivere. Si enim hoc 
potueris facere, XXX dies a lenone te redimam, ut devotae virginitati tuae vacare possis; et dabo tibi 
insuper decem sestertia auri.' 

Audiens haec puella constanter descendit in subsannio navis ad Apollonium et submissa voce 
salutavit eum dicens: 'Salve, quicumque es, laetare. Non enim aliqua ad te consolandum veni 
polluta, sed innocens virgo, quae virginitatem meam inter naufragium castitatis inviolabiliter servo.’ 

41 His carminibus coepit modulata voce canere: 


'Per sordes gradior, sed sordis conscia non sum, 

Sicut rosa in spinis nescit compungi mucrone. 

Piratae me rapuerunt gladio ferientes iniquo 
Lenoni nunc vendita numquam violavi pudorem. 

Ni fletus et lucti et lacrimae de amissis inessent, 

Nulla me melior, pater si nosset, ubi essem. 

Regio sum genere et stirpe propagata piorum, 

Sed contemptum habeo et iubeor adeoque laetari! 

Fige modum lacrimis, curas resolve dolorum, 

Redde oculos caelo et animum ad sidera tolle! 

Aderit ille deus creator omnium et auctor; 

Non sinit hos fletus casso dolore relinqui!' 

Ad haec verba levavit caput Apollonius et vidit puellam, et ingemuit et ait: 'O me miserum! 
Quamdiu contra pietatem luctor?' Erigens se ergo adsedit et ait ad eam: 'Ago prudentiae et nobilitati 
tuae maximas gratias; consolationi tuae hanc vicem rependo, ut merito, quandoque si laetari mihi 
licuerit, te regni mei viribus relevem; et sic forsitan, ut dicis te regiis natalibus ortam, tuis te 
parentibus repraesento. Nunc ergo accipe aureos ducentos et ac si in lucem produxeris me, gaude. 
Vade; et rogo, ulterius non me appelles: recentem enim mihi renovasti dolorem.' 

Et acceptis ducentis aureis abscessit de illo loco. Et ait ad eam Athenagora: 'Quo vadis, 
Tharsia? Sine effectu laborasti? Num potuimus facere misericordiam et subvenire homini 
interficienti se?' Et ait ad eum Tharsia: 'Omnia, quaecumque potui, feci, sed datis mihi CC aureis 
rogavit, ut abscederem, asserens renovato luctus dolore cruciari.' 

Et ait ad eam Athenagora: 'Ego tibi modo CCCC aureos dabo, tantum descende ad eum; 
refunde ei hos CC, quos tibi dedit; provoca eum ad lumen exire dicens ei: <Ego non pecuniam, 
salutem tuam quaero. >' 

Et descendens Tharsia ad eum ait: 'Iam si in hoc squalore permanere definisti, pro eo quod 
pecunia ingenti me honorasti, permitte me tecum in his tenebris miscere sermonem. Si enim 
parabolarum mearum nodos absolveris, vadem; sin aliter, refundam tibi pecuniam, quam mihi 
dedisti, et abscedam.' 

At ille ne videretur pecuniam recipere, simul et cupiens a prudenti puella audire sermonem ait: 
'Licet in malis meis nulla mihi cura suppetit nisi flendi et lugendi, tamen, ut hortamento laetitiae 
caream, dic quod interrogatura es et abscede. Deprecor, ut fletibus meis spatium tribuas.' 

42 Et ait ad eum Tharsia: 

'Est domus in terris, clara quae voce resultat. 

Ipsa domus resonat, tacitus sed non sonat hospes. 

Ambo tamen currunt, hospes simul et domus una. 

Si ergo, ut adseris, rex es in patria tua - nihil enim rege prudentius esse convenit -, solve mihi 
quaestionem.' 

Et agitans caput Apollonius ait: 'Ut scias me non esse mentitum: domus, quae in terris resonat, 
unda est; hospes huius domus tacitus piscis est, qui simul cum domo currit.' 

Admiratur puella hinc in explanatione magna vere regem esse et acrioribus eum quaestionibus 
pulsat et ait: 

'Dulcis amica ripae, semper vicina profundis, 

Suave canens Musis, nigro perfusa colore 

Nuntia sum linguae digitis signata magistri.' 

Et ait ad eam Apollonius: 'Dulcis amica dei, quae cantus suos mittit ad caelum, canna est, ripae 
semper vicina, quia iuxta aquas sedes collocatas habet. Haec nigro perfusa colore nuntia est linguae, 
quod vox per eam transit.’ 

Item ait ad eum puella: 

'Longa feror velox, formosae filia silvae, 

Innumera pariter comitum stipata caterva. 

Curro vias multas, vestigia nulla relinquo.' 

Item agitans caput Apollonius ait ad eam: 'O si liceret mihi longum deponere luctum, 
ostenderem tibi quae ignoras. Tamen respondeo quaestionibus tuis: miror enim te in tam tenera 
aetate talem prudentiam habere. Nam longa quae fertur arbor est navis, formosae filia silvae; fertur 
velox vento pellente, stipata catervis; currit vias multas, sed vestigia nulla relinquit.' 

Item puella inflammata prudentia quaestionum ait ad eum: 

'Per totas aedes innoxius introit ignis: 
Circumdat flammis hinc inde vallata, nec uror. 
Nuda domus est et nudus ibi convenit hospes.' 


Ait ad eam Apollonius: 'Ego si istum luctum possem deponere, innocens intrarem per istum 
ignem. Intrarem enim balneum, ubi hinc inde flammae per tubulos surgunt; ubi nuda domus est, 
quia nihil intus habet praeter sedilia; ubi nudus sine vestibus ingreditur hospes.' 

Item ait ad eum puella: 

'Mucro mihi geminus ferro coniungitur uno. 

Cum vento lucto, cum gurgite pugno profundo. 

Scrutor aquas medias, imas quoque mordeo terras.' 

Respondit ei Apollonius: 'Quae te sedentem in hac nave continet, ancora est, quae mucrone 
gemino ferro coniungitur uno; quae cum vento luctatur et cum gurgite profundo; quae aquas medias 
scrutatur, imas quoque morsu tenens terras.' 

Item ait ad eum puella: 

'Ipsa gravis non sum, lymphae mihi pondus inhaeret. 

Viscera tota tument patulis diffusa cavernis. 

Intus lympha latet, sed non se sponte profundit.' 

Respondit ei Apollonius: 'Spongia cum sit levis, aqua gravata tumet patulis diffusa cavernis, 
quae se non sponte profundit.' 

43 Item ait ad eum puella: 

'Non sum compta comis et non sum compta capillis. 

Intus enim mihi crines sunt, quos non videt ullus. 

Me manibus mittunt manibusque remittor in auras.' 

Apollonius ait: 'Hanc ego Pentapoli naufragus habui ducem, ut regi amicus efficerer. Nam sphaera 
est, quae non est vincta comis et non est nudata capillis, quia intus plena est; haec manibus missa 
manibusque remittitur.' 

Item ait ad eum puella: 


'Nulla mihi certa est, nulla est peregrina figura. 
Fulgor inest intus radianti luce coruscus, 

Qui nihil ostendit, nisi si quid viderit ante.' 


Respondens Apollonius ait: 'Nulla certa figura est speculo, quia mutatur aspectu; nulla peregrina 
figura, quia hoc ostendit, quod contra se habet.' 

Item ait puella ad eum: 

'Quattuor aequales currunt ex arte sorores 

Sic quasi certantes, cum sit labor omnibus unus. 

Cum prope sint pariter, non se pertingere possunt.’ 

Et ait ad eam Apollonius: 'Quattuor similes sorores forma et habitu rotae sunt, quae ex arte currunt 
quasi certantes; et cum sint sibi prope, nulla nullam potest contingere.' 

Item ait ad eum puella: 

'Nos sumus, ad caelum quae scandimus alta petentes, 

Concordi fabrica quas unus conserit ordo. 

Quicumque alta petunt, per nos comitantur ad auras.' 

Et ait ad eam Apollonius: 'Per deum te obtestor, ne ulterius me ad laetandum provoces, ne 
videar insultare mortuis meis. Nam gradus scalae alta petentes, aequales mansione manentes uno 
ordine conseruntur; et alta quicumque petunt, per eos comitantur ad auras.' 

44 Et his dictis ait: 'Ecce habes alios centum aureos, et recede a me, ut memoriam mortuorum 
meorum defleam.' At vero puella dolens tantae prudentiae virum mori velle, refundens aureos in 
sinum et adprehendens lugubrem vestem eius ad lucem conabatur trahere. At ille impellens eam 
conruere fecit. Quae cum cecidisset, de naribus eius sanguis coepit egredi, et sedens puella coepit 
flere et cum magno maerore dicere: 'O ardua potestas caelorum, quae me pateris innocentem tantis 
calamitatibus ab ipsis cunabulis fatigari! Nam statim ut nata sum in mari inter fluctus et procellas, 
parturiens me mater mea secundis ad stomachum redeuntibus coagulato sanguine mortua est, et 
sepultura ei terrae denegata est. Quae tamen omata a patre meo regalibus ornamentis et deposita in 

loculum cum viginti sestertiis auri Neptuno est tradita. Me namque in cunabulis posita, 
Stranguillioni impio et Dionysiadi eius coniugi a patre meo sum tradita cum ornamentis et vestibus 
regalibus, pro quibus usque ad necis veni perfidiam et iussa sum puniri a servo uno infami nomine 
Theophilo. At ille dum voluisset me occidere, eum deprecata sum, ut permitteret me testari 
dominum. Quem cum deprecor, piratae superveniunt, qui me vi auferunt et ad istam deferunt 
provinciam. Atque lenoni impio sum vendita.' 

45 Cumque haec et his similia puella flens diceret, in amplexu illius ruens Apollonius coepit flens 
prae gaudio ei dicere: 'Tu es filia mea Tharsia, tu es spes mea unica, tu es lumen oculorum meorum, 
quo me consolatus sum, dum flens per quattuordecim annos matrem tuam lugeo. Iam laetus moriar, 
quia rediviva spes mihi est reddita.' Alta voce clamabat dicens: 'Currite, famuli, currite, amici, 
currite, omnes, et miseriae meae finem imponite! Inveni quam perdideram, scilicet unicam filiam 
meam.' 

Audito clamore famuli currerunt, currit inter illos Athenagora princeps, et descendentibus illis 
in navem, invenerunt illum flentem prae gaudio super collum filiae suae et dicentem: 'Ecce filia 
mea, quam lugeo, dimidium animae meae! Iam volo vivere. ' Omnes prae gaudio cum eo flebant. 
Tunc erigens se Apollonius, proiectis vestibus lugubribus, indutus est vestibus mundissimis et 
omnes dixerunt: 'O domine, quam similis est filia tua vobis! Si non esset aliud experimentum, 
sufficeret eius similitudo ad probandum eam esse filiam tuam!' 

Tunc filia bis, ter, quater osculata est patrem et ait: 'O pater, benedictus deus, qui mihi gratiam 
dedit, quod te videre potero, tecum vivere, tecum mori!' Et narravit ei, quomodo a lenone comparata 
et in lupanari esset posita, et quomodo deus virginitatem suam custodivit. Audiens haec Athenagora, 
timens scilicet, ne filiam alteri in uxorem daret, misit se ad pedes Apollonii dicens: 'Adiuro te per 
deum vivum, qui te patrem filiae restituit, ne alteri filiam des in coniugem nisi mihi; sum enim 
princeps huius civitatis, meo auxilio virgo permansit et me duce te patrem agnovit.' 

Cui Apollonius ait: 'Non possum tibi esse contrarius, quia multa pro filia mea fecisti, et ideo opto, ut 
sit uxor tua. Et tunc restat, ut vindicem me a lenone. Pereat haec civitas!' At ubi auditum est ab 
Athenagora principe, in publico, in foro, in curia clamare coepit et dicere: 'Currite, cives et nobiles, 
ne pereat ista civitas!' 

46 Concursus magnus et ingens factus est, et tanta commotio fuit populi, ut nullus omnino domi 
remaneret, neque vir neque femina. Omnibus autem convenientibus dixit Athenagora: 'Cives 
Mutilenae civitatis, sciatis Tyrium Apollonium huc venisse, et ecce classes navium properant cum 
multis armatis eversuris istam provinciam causa lenonis infaustissimi, qui Tharsiam ipsius emit 
filiam et in prostibulo posuit. Ut ergo salvetur ista civitas, mittatur, et vindicet se de uno infami, ut 
non omnes periclitemur.’ 

His auditis populi ab auriculis eum comprehenderant. Ducitur leno ad forum vinctis a tergo 
manibus. Fit tribunal ingens in foro, et induentes Apollonium regalem vestem deposito omni 
squalore luctus, quod habuit, atque detonso capite diadema imponunt ei et cum filia sua Tharsia 
tribunal ascendit. Et tenens eam in amplexu coram omni populo lacrimis impediebatur loqui. 
Athenagora autem vix manu impetrat ad plebem, ut taceant. Quibus silentibus ait Athenagora: 
'Cives Mutilenae, quos repentina pietas in unum congregavit: videte Tharsiam a patre suo esse 
cognitam, quam leno cupidissimus ad nos expoliandos usque in hodiernum diem depressit; quae 
vestra pietate virgo permansit. Ut ergo plenius vestrae felicitati gratias referat, eius procurate 
vindictam.’ 

At vero omnes una voce clamaverant dicentes: 'Leno vivus ardeat et bona omnia eius puellae 
addicantur!' Atque his dictis leno igni est traditus. Vilicus vero eius cum universis puellis et 
facultatibus Tharsiae virgini traditur. Cui ait Tharsia: 'Redonavi tibi vitam, quia beneficio tuo virgo 
permansi.' Cui donavit pro hoc beneficio ducenta talenta auri et libertatem. Deinde cunctis puellis 
coram se praesentatis dixit: 'Quicquid de corpore vestro illi infausto contulistis, ut habeatis vobis, 
illud redonavi, et quia mecum verum tamen servistis, ex hoc iam mecuin liberae estote.' 

47 Erigens ergo se Tyrius Apollonius his dictis populo alloquitur: 'Gratias pietati vestrae refero, 
venerandi et piissimi cives, quorum longa fides pietatem praebuit et quietem tribuit et salutem et 
exhibuit gloriam. Vestrum est, quod fraudulenta mors cum suo luctu detecta est; vestrum est, quod 
virginitas nulla bella sustinuit; vestrum est, quod paternis amplexibus unica restituta est filia. Pro 
hoc tanto munere condono huic civitati vestrae ad restauranda omnia moenia auri talenta C.' Et haec 
dicens eis in praesenti dari iussit. At vero cives accipientes auram fuderunt ei statuam stantem et 
caput lenonis calcantem, filiam suam in dextro brachio tenentem, et in ea scripserunt: TYRIO 
APOLLONIO RESTITVTORI MOENIVM NOSTRORVM ET THARSIAE PVDICISSIME 
VIRGINITATEM SERVANTI ET CASVM VILISSIMVM INCVRRENTI VNIVERSVS 
POPVLVS OB NIMIVM AMOREM AETERNVM DECVS MEMORIAE DEDIT. 

Quid multa? Intra paucos dies tradidit filiam suam Athenagorae principi cum ingenti honore ac 
civitatis laetitia. 

48 Et exinde cum suis omnibus et cum genero atque filia navigavit, volens per Tharsum 
proficiscens redire ad patriam suam. Vidit in somnis quendam angelico habitu sibi dicentem: 
'Apolloni, dic gubernatori tuo, ad Ephesum iter dirigat; ubi dum veneris, ingredere templum Dianae 
cum filia et genero, et omnes casus tuos, quos a iuvenili aetate es passus, expone per ordinem. Post 
haec veniens Tharsos vindica innocentem filiam tuam.’ 

Expergefactus Apollonius excitat filiam et generum et indicat somnium. At illi dixerant: 'Fac, 
domine, quod iubet.' Ille vero iubet gubernatorem suum Ephesum petere. Perveniunt felici cursu. 

Descendens Apollonius cum suis templum Dianae petit, in quo templo coniunx eius inter sacerdotes 
principatum tenebat. Erat enim effigie satis decora et omni castitatis amore assueta, ut nulla tam 
grata esset Dianae nisi ipsa. Interveniens Apollonius in templum Dianae cum suis rogat sibi aperiri 
sacrarium, ut in conspectu Dianae omnes casus suos exponeret. Nuntiatur hoc illi maiori omnium 
sacerdotum, venisse nescio quem regem cum genero et filia cum magnis donis, talia volentem in 
conspectu Dianae recitare. 

At illa audiens regem advenisse induit se regium habitum, ornavit caput gemmis et in veste 
purpurea venit, stipata catervis famularum. Templum ingreditur. Quam videns Apollonius cum filia 
sua et genero corruerunt ante pedes eius. Tantus enim splendor pulcritudinis eius emanabat, ut 
ipsam esse putarent deam Dianam. 

Interea aperto sacrario oblatisque muneribus coepit in conspectu Dianae haec effari atque cum 
fletu magno dicere: 'Ego cum ab adulescentia mea rex nobilis appellarer et ad omnem scientiam 
pervenissem, quae a nobilibus et regibus exercetur, regis iniqui Antiochi quaestionem exsolvi, ut 
filiam eius in matrimonio acciperem. Sed ille foedissima sorde sociatus ei, cuius pater a natura 
fuerat constitutus, per impietatem coniunx effectus est atque me machinabatur occidere. Quem dum 
fugio, naufragus factus sum et eo usque a Cyrenensi rege Archistrate susceptus sum, ut filiam suam 
meruissem accipere. Quae mecum ad regnum percipiendum venire desiderans, hanc filiam 
parvulam enixa est, quam coram te, magna Diana, praesentari in somnis angelo admonente iussisti. 
Postquam in navi eam peperit, emisit spiritum. Indui eam honestum regium dignumque habitum 
sepulturae et in loculum deposui cum XX sestertiis auri, ut ubi inventa fuisset, ipsa sibi testis esset, 
ut digne sepeliretur. 

Hanc vero meam filiam commendavi iniquissimis hominibus Stranguillioni et Dionysiadi, et 
luxi in Aegypto per annos XIIII uxorem flens fortiter, et postea veni, ut filiam meam reciperem. 
Dixerunt mihi, quod esset mortua. Iterum cum redivivo involverer luctu, post matris atque filiae 
mortem cupienti exitum vitam mihi reddidisti.' 

49 Cumque haec et his similia Apollonius narrans diceret, mittit vocem magnam clamans uxor eius 
dicens 'Ego sum coniunx tua Archistratis regis filia!' Et mittens se in amplexus eius coepit dicere: 
'Tu es Tyrius Apollonius meus, tu es magister, qui docta manu me docuisti, tu es, qui me a patre 
meo Archistrate accepisti, tu es, quem adamavi non libidinis causa, sed sapientiae ducem! Ubi est 
filia mea?' Et ostendit ei Tharsiam et dixit ei: 'Ecce, haec est.’ 

Sonat in tota Epheso, Tyrium Apollonium recognovisse suam coniugem, quam ipsi sacerdotem 
habebant. Et facta est laetitia omni civitati maxima, coronantur plateae, organa disponunter, fit a 
civibus convivium, laetantur omnes pariter. Et constituit loco suo ipsa sacerdotem, quae ei secunda 

erat et cara. Et cum omnium Ephesiorum gaudio et lacrimis, cum planctu amarissimo eo, quod eos 
relinqueret, vale dicens cum marito et fdia et genero navem ascendit. 

50 Et constituit in loco suo regem Athenagoram generum suum, et cum eodem et filia et coniuge et 
cum exercitu navigans Tharsum civitatem venit. Apollonius statim iubet comprehendere 
Stranguillionem et Dionysiadem, et sedens pro tribunali in foro adduci sibi illos praecepit. Quibus 
adductis coram omnibus Apollonius ait: 'Cives beatissimi Tharsi, numquid Tyrius Apollonius alicui 
vestrum in aliqua re ingratus extitit?' At illi una voce clamaverunt dicentes: 'Te regem, te patrem 
patriae et diximus et in perpetuum dicimus; pro te mori optavimus et optamus, cuius ope famis 
periculum vel mortem transcendimus. Hoc et statua tua a nobis posita in biga testatur.' 

Apollonius ait ad eos: 'Commendavi filiam meam Stranguillioni et Dionysiadi suae coniugi; 
hanc mihi reddere nolunt.’ Stranguillio ait: 'Per regni tui clementiam, quia fati munus implevit.' 
Apollonius ait: 'Videte, cives Tharsi, non sufficit, quantum ad suam malignitatem, quod homicidium 
perpetratum fecerunt: insuper et per regni mei vires putaverunt periurandum. Ecce ostendam vobis; 
ex hoc, quod visuri estis, et testimoniis vobis probabo.' Et proferens filiam Apollonius coram 
omnibus populis ait: 'Ecce, adest filia mea Tharsia!' Mulier mala, ut vidit eam, scelesta Dionysias 
imo corpore contremuit. Mirantur cives. Tharsia iubet in conspectu suo adduci Theophilum 
villicum. Quique cum adductus fuisset, ait ad eum Tharsia: 'Theophile, si debitis tormentis et 
sanguini tuo cupis esse consultum et a me mereri indulgentiam, clara voce dicito, quis tibi allocutus 
est, ut me interficeres!' Theophilus ait: 'Domina mea Dionysias.’ 

Tunc omnes cives, sub testificatione confessione facta et addita vera ratione confusi rapientes 
Stranguillionem et Dionysiadem tulerunt extra civitatem et lapidibus eos occiderunt et ad bestias 
terrae et volucres caeli in campo iactaverunt, ut etiam corpora eorum terrae sepulturae negarentur. 
Volentes autem Theophilum occidere, interventu Tharsiae non tangitur. Ait enim Tharsia: 'Cives 
piissimi, nisi ad testandum dominum horarum mihi spatia tribuisset, modo me vestra felicitas non 
defendisset.' Tum a praesenti Theophilo libertatem cum praemio donavit. 

51 Itaque Apollonius pro hac re ad laetitiam populo addens munera restaurat universa. Thermas 
publicas, moenia, murorum turres restituens moratur ibi cum suis omnibus diebus XV. Postea vero 
vale dicens civibus navigat ad Pentapolim Cyrenaeam; pervenit feliciter. Ingreditur ad regem 
Archistratem, socerum suum. Et vidit Archistrates filiam cum marito et Tharsiam neptem suam cum 
marito; regis filios venerabatur, et osculo suscipit Apollonium et filiam suam, cum quibus iugiter 
integro uno anno laetatus est perdurans. Post haec perfecta aetate moritur in eorum manibus, 
dimittens medietatem regni sui Apollonio et medietatem filiae suae. 

In illo tempore peractis omnibus iuxta mare deambulat Apollonius. Vidit piscatorem illum, a 
quo naufragus susceptus fuerat, qui ei medium suum dedit tribunalium, et iubet famulis suis, ut eum 

comprehenderent et ad suum ducerent palatium. Tunc, ut vidit se piscator trahi ad palatium, se 
putavit ad occidendum praeberi. Sed ubi ingressus est palatium, Tyrius Apollonius sedens cum sua 
coniuge eum ad se praecepit adduci et ait ad coniugem: 'Domina regina et coniunx pudica, hic est 
paranymphus meus, qui mihi opem tribuit et, ut ad te venirem, iter ostendit.' Et intuens eum 
Apollonius ait: 'O benignissime vetule, ego sum Tyrius Apollonius, cui tu dedisti dimidium tuum 
tribunarium.' Et donavit ei ducenta sestertia auri, servos et ancillas, vestes et argentum secundum 
cor suum, et fecit eum comitem, usque dum viveret. 

Hellenicus autem qui, quando persequebatur eum rex Antiochus, indicaverat ei omnia et nihil 
ab eo recipere voluit, secutus est eum et procedenti Apollonio obtulit se et ei dixit: 'Domine rex, 
memor esto Hellenici servi tui!' At ille adprehendens manum eius erexit eum et suscepit osculo; et 
fecit eum comitem et donavit illi multas divitias. 

His rebus expletis genuit de coniuge sua filium, quem regem in loco avi sui Archistratis 
constituit. Ipse autem cum sua coniuge vixit annis LXXIIII et tenuit regnum Antiochiae et Tyri et 
Cyrenensium; et quietam atque felicem vitam vixit cum coniuge sua. Peractis annis, quot superius 
diximus, in pace atque senectute bona defuncti sunt. 

Explicit liber Apollonii 

